text:
नई दिल्ली। रंगमंच पर सबदिन समाज क परछाई दिखाइत रहल अछि। मैथिली नाटक क समृद्धता क एकटा आर प्रमाण दिल्ली क श्रीराम सेंटर मे देखबा लेल भेटल। महेंद्र मलंगिया नाटय महोत्सवक दोसर दिन नाटक छुतहा घैल मे निर्देशक संजय चौधरी दिल्ली क दामिनी कए दर्द समेट नाटक कए वर्तमान स जोडबा मे पूर्णत: सफल रहलाह। नीक नाटकक सबस पैघ गुण होइत अछि ओकर समकालीन होएब आ छुतहा घैल एहि मे सफल रहल। छुतहा घैल स्त्री विमर्श क चित्रण अछि आ एहि मे अझुका समय क अनुसार दामिनी क दर्द देखा कए निर्देशक नाटक कए आओर आत्मिक बना देलथि। प्रख्यात रंगकर्मी किशोर केशव क अनुसार समय क अनुसार दृश्य आ संवाद मे परिवर्तन क संजय चौधरी कमाल क देलथि।
स्त्री क सामाजिक आ दयनीय स्थिति पर लिखल एहि नाटक क आजुक परिवेश मे ढालि निर्देशक संजय चौधरी एकरा आर बेहतरीन आ मनोरंजक बना देलथि। आधुनिक सामान जेना मोबाइल, लैपटॉप आदिक प्रयोग संगे एकर किछु संवाद जेना ग्रामपति बनल अनिल दास जखन कहलिथ “पोलिथिन त हमर राज्य मे प्रतिबंधित अछि एकरा समकालीन बनेबा मे सहायक रहल। हास्य-विनोद क बीच चलि रहल नाटकक बीच नटी बनल कल्पना मिश्रा क संवाद “स्त्री कवि क लेल फुल, भोगी क लेल मांस क लोथड़ा, योगी क लेल पापक खान, आ पति क लेल वंश वृद्धि क मशीन बनि क रहि जाएत अछि आ ओहियो हिनका बस मे ल जा कए बलात्कार कैल जाइत अछि।’ त पूरा प्रेक्षागृह मे सन्नाटा छा गेल। दामिनी क संग भेल अन्याय कए मंच स उल्लेख पूरा प्रेक्षागृह कए गंभीर क देलक। संजय चौधरी इ सिद्ध करबा मे सफल रहलाह जे समय क संग नाटक मे बदलाव क ओकर प्रासंगिता बढा दैत अछि।
ओना मिथिला क लोक चरित्र गोनू झा पर आधारित नाटक छुतहा घैल मे मुख्य रूप से ई देखाओल गेल अछि जे समाज मे स्त्रीक अहम भूमिका रहितो ओ मात्र भोगक वस्तु बनल अछि। नाटकक मुख्य पात्र मिथिलाक लोककथा मे अतुल्य नायक गोनू झा अपन बुद्धिमताक प्रमाण दैत स्त्री कए सोझ बाट स भुतला कए ओहि बाट पर ल गेलथि जतए स्त्रीक अपन वास्तविक अधिकारक आभास होइत अछि आ ओ ई मूल मंत्र सेहो ग्रहण करैत अछि जे नारी अपन मर्यादाक निर्वाह करैत अड़ब, लड़ब आ मरब सन बाट पर ज्यों चलत त ओकरो अपन जीवन अपन मर्जी स लेबाक अधिकार भेट सकैत अछि।
मिथिलांगन कए एहि प्रस्तुति कए दिल्ली क दर्शक बेर बेर देखला अछि आर एकर प्रशांसा केलथि अछि, मुदा एहि बेरक मंचन आन बेरक मंचन स हज़ार गुना बेहतर छल। प्रकाश क एहेन समायोजन, एतेक बेहतरीन प्रयोग शायद मैथिली क कोनो आन नाटक मे पहिने नहि देखायल छल। नट-नटी बनल केशव झा आर कल्पना मिश्रा नहि केवल जबरदस्त अभिनय केलथि, बल्कि बीच मे नाटक क उद्देश्य आ सार दर्शक क बुझबैत रहलथि। ओतहि भगत बनल शुभनारायण झा क चुटीला संवाद दर्शक कए उछलबा पर मजबूर कए देलथि। हिनकर मिथिलइया हिंदी क एक एक पांति पर दर्शक पेट पकडि क हँसबा पर मजबूर छल। शुभ नारायण मांजल कलाकार छथि आ दिन प्रतिदिन हिनकर अभिनय क परिपक्त्वा देखबा मे आबि रहल अछि। अंजली आर मुकेश दत्त क्रमशः कबूतरी देवी आ बेपारीलाल क किरदार मे अपन अभिनय क संग न्याय केलथि। शुरू स अंत धरि हिनकर दुलकि-दुलकि कए चलब लोकक मन मे कहारक छाप छोड़बा मे सफल रहल। ओतहि मास्टर अनुज कर्ण अपन बाल मुख आ अनुशासन स दर्शक कए मुग्ध केने रहलाह। राजेश कर्ण आ आन कलाकार सेहो गोनू झा आ विभिन्न रूप मे नीक अभिनय केलथि। अभिनेता क पूर्वाभ्यास क मेहनत एहि नाटक मे साफ़ देखार भेल। नाटक इ साबित करबा मे सफल भेल जे नारी अपन मर्यादाक निर्वाह करैत रहल अछि, मुदा अड़ब, लड़ब आ मरब क मूल मंत्र पर चलब ओकरा लेल एखनो मुश्किल अछि। ओकरा स्वतंत्र श्वास लेब एखनो समाज मे सपना अछि। कुल मिला कए एकटा बेहतरीन नाटक जेकर प्रकाश, संगीत आ अभिनय सबटा विलक्षण छल।
मंच संचालन क जिम्मा मैलोरंग रेपर्टरी क चीफ मुकेश झा केलथि। कर्यक्रम क अंत मे मुख्य अतिथि मुस्ताक काग मिथिलांगन क निर्देशक संजय झा कए मैलोरंग क स्मृति चिन्ह आ सब कलाकार कए प्रशस्ति प्रमाण पत्र देलथि। एहि अवसर पर श्री काग कहला जे भाषा क अपन वजूद होइत अछि। एकटा पुरान कहावत अछि जेकरा हम स्वीकार करैत छी जे कोनो समाज कए खत्म करबा लेल सबस पहिने ओकर संस्कृति आ भाषा कए खत्म कैल जाइत अछि, एहन मे अगर मैथिली संस्कृति आ भाषा एतबा मजबूती स देखा रहल अछि त इ विश्वास अछि जे एहि समाज कए किया खत्म नहि क सकैत अछि। कर्यक्रम क अंत मे मुकेश झा कल्हुका नाटक “ओकर आंगनक बारहमासा” क संग राष्ट्रपति क स्वागत क न्योत द दोसर दिनक कार्यक्रम समाप्ति क घोषणा केलथि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
छुतहा घैल मे देखा गेल दामिनी क दर्द
नई दिल्ली। रंगमंच पर सबदिन समाज क परछाई दिखाइत रहल अछि। मैथिली नाटक क समृद्धता क एकटा आर प्रमाण दिल्ली क श्रीराम सेंटर मे देखबा लेल भेटल। महेंद्र मलंगिया नाटय महोत्सवक दोसर दिन नाटक छुतहा घैल मे निर्देशक संजय चौधरी दिल्ली क दामिनी कए दर्द समेट नाटक कए वर्तमान स जोडबा मे पूर्णत: सफल रहलाह। नीक नाटकक सबस पैघ गुण होइत अछि ओकर समकालीन होएब आ छुतहा घैल एहि मे सफल रहल। छुतहा घैल स्त्री विमर्श क चित्रण अछि आ एहि मे अझुका समय क अनुसार दामिनी क दर्द देखा कए निर्देशक नाटक कए आओर आत्मिक बना देलथि। प्रख्यात रंगकर्मी किशोर केशव क अनुसार समय क अनुसार दृश्य आ संवाद मे परिवर्तन क संजय चौधरी कमाल क देलथि।


c: text/html

text:
राजगीर मे भेल छल पहिल बौद्ध संगिति, बुद्ध क अस्थि रहल उपेक्षित
पटना । करीब 2259 साल बाद एक बेर फेर पाटलिपुत्र(पटना) मे बौद्ध समागम भेल। ईसा पूर्व 247 मे पाटलिपुत्र मे तेसर बौद्ध संगिति भेल छल। तखन सम्राट अशोक मगध क राजा छलाह आ ओहि संगिति क अध्यक्षता मोगली पुत्र तिस्स केने छलाह। ओहि मे एक हजार बौद्ध संन्यासी हिस्सा लेने छलथि। सदी स बेसी पुरान एहि इतिहास कए पटना आइ फेर देखलक। शनिदिन तीन दिवसीय अंतरराष्ट्रीय बौद्ध संघ समागम पाटलिपुत्र क घरती पर बुद्ध स्मृति पार्क परिसर मे आरंभ भेल। मुख्यमंत्री नीतीश कुमार क मौजूदगी मे धार्मिक गुरु दलाई लामा एकर उद्घाटन केलथि। एहि समागम मे करीब 12टा देशक बौद्ध विद्वान- प्रतिनिधि हिस्सा ल रहल छथि। एहि अंतरराष्ट्रीय सम्मेलन मे हॉलीवुड क चर्चित सितारा रिचर्ड गेरे आ करमापा सेहो हिस्सा लेतथि।
पहिल दिन समारोह क उदघाटन टा भेल अछि। तीन सत्र मे बौद्ध धर्म संबंधी व्याख्यान दोसर दिन होएत। दुनिया भरि स आयल बौद्ध धर्मावलंबी क उपस्थिति मे वर्तमान परिवेश मे बौद्ध धर्म – शिक्षा क भूमिका, बौद्ध भिक्षुणि, बौद्ध संघ आ बौद्ध स्थलक स्थिति पर विचार-विमर्श होएत।
एहि समागम मे सबस दुखद पक्ष इ अछि जे राजधानी पटना मे करीब 4 करोड़ टका स आयोजित एहि समागम मे पटनाक अन्य बौद्ध स्थल क उपेक्षा कैल गेल अछि। पटना संग्रहालय मे भगवान बुद्ध क अस्थि अवशेष तक कए एहि समागमक हिस्सा नहि बनाउल गेल अछि। संग्रहालय क उपनिदेशक जेपीएन सिंह क कहबाक अछि जे हुनका एहि समागम लेल कोनो विशेष दिशा-निर्देश नहि देल गेल अछि। एतबा जरूर जे महापंडित राहुल सांकृतयायन द्वारा तिब्बत स आनल गेल करीब 3500 पांडुलिपि जे बिहार रिसर्च सोसायटी मे संरक्षित छल ताहि मे स किछु कए समागम लेल बतौर नमूना बुद्ध स्मृति पार्क मे राखि देल गेल अछि।
ओना बिहार सरकार अतिथिक सम्मान मे कोनो कोर कसर नहि छोडने अछि। अंतरराष्ट्रीय सम्मेलन मे भाग लेनिहार दलाई लामा कए राजकीय अतिथिशाला मे ठहराउल गेल अछि जखन कि अन्य प्रतिनिधि राजधानी कए विभिन्न होटल मे ठहराउल गेल अछि। शनिदिन मुख्य समारोह स्थल बौद्ध स्मृति पार्क कए आकर्षक सजावट कैल गेल अछि। बिना सरकारी सुरक्षा पास कए ककरो समारोह स्थल मे प्रवेश करबाक अनुमति नहि अछि।
समागमक इतिहासक संबंध में जानकार क कहब अछि जे भगवान बुद्ध क महापरिनिर्वाण क बाद ईसा पूर्व 479 मे राजगीर मे पहिल बेर राजा आजातशत्रु क समय मे बौद्ध संगिति क आयोजन भेल छल। महाकशप फेरा एकर अध्यक्षता केने छलाह। सात मास तक चलल एहि पहिल समागम मे उपालि विनय पाठ आ आनंद धम्मपाठ केने छलाह। संगिति मे पांच सौ अरहंत हिस्सा लेने छलाह।एकरा लेल एक सौ साल बाद वैशाली मे दोसर बौद्ध संगिति भेल। राजा कालाशोक क शासन काल मे संपन्न एहि संगिति मे सात हजार संन्यासी हिस्सा लेने छलाह। तेसर संगिति मे बुद्ध क प्रवचन कए कथावत्तु क नाम स त्रिपिटक मे शामिल कैल गेल छल।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
करीब 2259 साल बाद भेल पाटलिपुत्र मे बौद्ध समागम
राजगीर मे भेल छल पहिल बौद्ध संगिति, बुद्ध क अस्थि रहल उपेक्षित

robotstxt: allowed

filter: keep


text:
दिल्ली सं प्रकाशित त्रैमासिक पत्रिका मिथिलांगन
केर अक्टूबर-मार्च अंक प्रकाशित भ गेल अछि। एहि संयुक्तांकक मुख्य आकर्षण पर एक नजरिः
1. मिथिलांगन संस्थाक 20 बरख पूर्ण भेलाक उपलक्ष्य मे,संस्थाक सचिव जीक संदेश।
2. महर्षि ऋषभ रचित अमोघ शिव कवच पर श्री महेश्वर प्रसाद कंठ जीक आलेख।
3. स्थायी-स्तंभ चर-चित मे,नीतीश कें गेट्स फाउंडेशन द्वारा पुरस्कृत कएल जएबाक,बिहार मे बिजलीक स्थिति,बिहारक माछक निर्यात संभावना आर सुपर 30 मैन आनंद कुमार पर फिल्म बनबाक संभावना पर गोविन्द चन्द्र दास जीक संक्षिप्त चर्चा।
4. मानवर्द्धन कंठ जीक आवरण आलेखः ओ दरभंगा ई दरभंगा
5. ताशकंद यात्रा पर जनक किशोर लाल दास जीक सचित्र वृतांत।
6. भामती उपन्यासक लेल 2010 केर साहित्य अकादमी पुरस्कार सं सम्मानित श्रीमती ऊषा किरण खान जी सं गोविन्द चंद्र दास जीक नम्हर साक्षात्कार जाहि मे ओ कतेको विषय पर अपन विचार व्यक्त कएने छथि।
7. मिथिलाक जीवन पद्धति पर वेदक छायाः हरिदेव झा
8. कवि-कोकिल विद्यापतिक कृष्ण-भावनाः डा. परमानन्द लाभ
9. श्रीमती इंदू दास जीक कथाः रंग बरसे
10. मणिपद्म जयंती पर मिथिलांगन द्वारा आयोजित कवि सम्मेलन विषयक रिपोर्ट
11. स्थायी स्तंभ घोर तर सं मे श्रीमती मधु केर अनुभवःकनियां बदलि गेलै
12. श्रीमती सरिता दास जी बता रहल छथि पपीता,नारियल,सूजी आ चूरमा सं लड्डू बनएबाक विधि।
13. शिक्षा केर नारी द्वारा दुरूपयोग पर विनीता मल्लिक जीक विचार।
14. व्यंग्य-विनोद मे,किशन कारीगर जीक आलेखःकिरीम लगाउ,मुंह चमकाउ
15. रवीन्द्र लाल दास सुमन जीक तुरंता।
16. श्री के.एन. दास जीक कार्टून।
17. सुश्री अनुष्का कर्ण केर बाल कविताःसीख सकी त सीखू
18. चैतन्य मल्लिक बता रहल छथि जे संकल्पक महत्व की छैक।
19. पुस्तक-समीक्षाः किस्त-किस्त जीवन
20. मैथिली आ मिथिला समाज पर शंभू शंकर जी केर विस्तृत विमर्श।
21. प्रतिभा-विकास मे मिथिलांगन संस्थाक योगदान पर गायिका सुश्री राखी दास जी केर अनुभव।
22. मिथिलांगन भाषणमाला श्रृंखलाक अंतर्गत,श्रीद्वय सुंदरम् आ शंभू शंकर जीक विचार।
23. मिथिलांगन संस्था मे डाक्टर ललित कुमुद जीक आगमन विषयक विनीता मल्लिक जीक रिपोर्ट।
24. लाल दास जयंती पर खड़ौआ सं राजीव कुमार जीक रिपोर्ट।
25. मिथिलांगन संस्था द्वारा निःशुल्क नेत्र जांच एवं आपरेशन शिविर केर अपार सफलता विषयक रिपोर्ट।
26. श्री संजय चौधरी जीक निर्देशन मे, मिथिलांगन द्वारा मंचित नाटक छुतहा घैल केर रिपोर्ट।
27. कनकपुरा गाम मे तुलसी जयंती समारोह पर डाक्टर जनक किशोर लाल दास जीक रिपोर्ट।
28. अपनेक मंतव्य की अछि स्तंभ मे, फर्जी डाक्टर सभ पर विचार आमंत्रित कएल गेल अछि। तमाम तरहक घोटाला पर पछिला अंक मे आमंत्रित मंतव्य पर विनीता मल्लिक जीक विचार।
29. नारी सम्मान पर श्री ब्रह्मदेव लाल दास जीक कविता-गीत।
30. अर्जुन नारायण चौधरी जीक नववर्ष विषयक स्वागत-गीत।
31. स्थायी स्तंभ बुझौअलि प्रस्तुत कएने छथि नीता दास।
32. स्थायी स्तंभ ई दिल्ली अछि मे,रवीन्द्र लाल दास जीक प्रश्नःनगर निगम आकि रगड़ निगम?
ज्ञातव्य जे पत्रिका ए-40,कैलाश अपार्टमेंट्स,प्लॉट नम्बर-2,सेक्टर-4,द्वारका,नई दिल्ली-110078 सं प्रकाशित होइत अछि। एक प्रति केर कीमत मात्र 20 टाका अछि। पत्रिका देया विस्तृत जानकारी 09868182535, 09312301160 आ 09810450229 पर प्राप्त कएल जा सकैछ।


text:
सहरसा रेलवे स्टेशन के प्लेटफॉर्म नंबर तीन पर बड़ी रेल लाइन लेल प्लेटफॉर्म केर निर्माण कायल जे रहल अछि। ओतहि सहरसा से थरबिटिया रेलखंड के बीच फिलहाल रेल प्रशासन गढ़बरूआरी स्टेशन तक आमान परिवर्तन काज पूरा करबाक तैयारी मे जुटल अछि। गढ़बरूआरी स्टेशन सँ थरबिटिया स्टेशन के बीच कैको बड़का पुल केर निर्माण होयब बांकी अछि। रेल प्रशासन पहिने गढ़बरूआरी रेलवे स्टेशन तक बड़ी रेल लाइन पर ट्रेन चलेबाक योजना पर काज क' रहल अछि।
सहरसा रेलवे स्टेशन पर बड़ी रेल लाइन निर्माण लेल प्लेटफॉर्म केर निर्माण काज युद्धस्तर पर शुरू भ' गेल अछि। 590 मीटर नमहर आर करीब 16 मीटर चौरस प्लेटफॉर्म केर निर्माण कायल जे रहल अछि। ओतहि ऐहिक अलावा सहरसा कचहरी रेलवे स्टेशन, नंदलाली रेलवे हॉल्ट, पंचगछिया, गढ़बरूआरी स्टेशन पर प्लेटफॉर्म निर्माण काज शुरू भ' गेल अछि।
रेल निर्माण विभाग सँ जुड़ल अधिकारी कहला कि पंचगछिया से नंदलाली दिस रेलपथ पर मैट भरबाक काज पूरा भ' गेल अछि। पंचगछिया से नंदलाली दिस बड़ी रेल लाइन केर पटरी बिछाओल जे रहल अछि। करीब 6 किमी तक बड़ी रेल लाइन के पटरी बिछाओल जे चुकल अछि। ऐहिक अलावा सिग्नल व लाइटस, प्वाइंटस के काज एहो शुरू भ' गेल अछि।


text:
m m m
Friday, October 18, 2013
(59) कियो ने
कियो ने
डेढ़ मासक शीतलहरि समैक रोहणिए उतारि देलक। पला-पला ओस पाला बनि दिन-राति बर्फवारी करैए जइसँ मनुखकेँ के कहए जे मालो-जाल आ गाछो-बिरिछ जिनगीसँ तंग-तंग भऽ काहि कटैसँ मरबे नीक बुझैए। चटपट मरब काहि काटबसँ नीक होइते छै। जहिना माल-जालक रूइयाँ भरि दिन भुलकल ठाढ़ रहैए तहिना मनुखोक। मुदा माल-जाल जकाँ सौंसे देहक नै। कारणो अछि जे मनुखकेँ रूइयाँ संग केशो होइ छै, माल-जालकेँ से नै होइ छै। गाछ-बिरिछक पात अपन रंगेटा नै बदलि, पीअर भऽ भऽ सुखौ लगल आ तुबि-तुबि खसौ लगल अछि। आने-आन जकाँ पचासी बरखक सुगियोकाकीकेँ मन कहए लगलनि जे छिआसीअम अगहन भरिसक नहियेँ देखब। जेहो जारनि-काठी आ अन्न-पानि घरमे छल सेहो सठि गेल, शीतलहरिक कोनो ठेकान नै अछि, तखनि जीब केना? मनमे कोनो बाटे ने भेटनि। बाटो केना भेटितनि जौं माटिक रस्ता बाट होइ आ दिन-राति बर्खा होइत रहै, तखनि पक्की सड़कक सुख कल्पने हएत किने? मुदा मरितो दम लोक, जीबैक आशा थोड़े तोड़ैए जे सुगियाकाकीक पचासी बरखक पाकल फलक आँठी जकाँ सक्कत नै हेतनि। सकताएले आँठीमे ने अँकुरैक शक्ति सेहो अबै छै। सुगियाकाकीक नजरि गेलनि व्यास बाबापर। ओ जे कंठ फाड़ि-फाड़ि कहै छथिन जे ‘लूटि लाउ, कुटि खाउ, भिनसर भने फेर जाउ।’ से समैक ठेकान किए ने केलखिन जे जखनि घरसँ निकलैबला समए बनत तखने ने लोक घरसँ निकलि किछु करत आ जखनि घरसँ निकलैबला समैए ने हेतै, तखनि केना दोसर दिन किछु करए निकलत? मुदा पेट से थोड़े बूझत। देहक जे सुख छै से केना भेटतै? आकि व्यासबाबा एअर कंडीशन मकान, भरल-पूरल अन्न-पानिक जिनगी बूझि बजै छथिन। जेते सुगियाकाकी मनकेँ मथैत तेते ओझराएले जाइत रहथि। जीबैक बाट कि भेटतनि जे आरो मन सोगाएले चलि गेलनि। असगर सिबा घरमे दोसराइतो तँ नहियेँ अछि जे दुनू गोटेक बुधिओ आ हाथो-पएर लड़ा-चला कऽ देखितिऐ जे जीब सकै छी की नै। एहने समैमे ने दोसराइतिक जरूरति होइ छै। आन समए हेबे किए करतै? असकरे लोक चाह पीब लइए, खेनाइ खा लइए, सुति-पड़ि रहैए तखनि दोसराइतक जरूरते की। दिन-रातिमे ऐसँ बेसी चाहबे की करी। चौबीसो घंटा कटैक धार तँ बनले अछि किए ने कटत। मुदा से नै, उमेरो तँ किछु छी? बुढ़ाड़ी मृत्युक कारण छी मुदा जुआनीकेँ केना से कहबै? होइ छै तेकरो हजारो कारण, मुदा कारण कारण तँ भऽ सकै छै। अकारण कारण केना भऽ सकै छै। हिया कऽ दुनियाँ दिस सुगियाकाकी तकली तँ बूझि पड़लनि बेसौंगरकेँ ठेंगो एकटा टाँगक काज करै छै। तँए एकटा सहयोगीक जरूरति तँ अछिए। मुदा सहयोगी हएत के? बेटी सासुरे बसैए, नैहरो हटले अछि, तखनि? मुदा जरूरति तँ अछि अौझुका? से तँ लगेक लोकसँ भऽ सकैए। मनमे प्रश्न अबिते काकीक मनमे उत्तर स्पष्ट भऽ गेलनि जे रीतलालक ऐठाम जा अपन बात कहिऐ जे ओ की कहैए। अनेरे बाबू जन लेबह हौ, तँ पनरह बापूत अपने छी। तइसँ तँ काज नै चलत, काज तँ अछि अपन बनि अपना जकाँ जिनगी पार लगबैक? मुदा तइसँ पहिने विचारि लेब नीक हएत जे जौं भार उठा लेलक तँ बड़ बेस, जौं नै उठौत तखनि? तखनि की, तखनि यएह ने जे रीतलाल सन-सन बाबन गाही गाममे पसरल अछि। सभ कि कोलिफटूए आकि रसफटूए भऽ जाएत। जेकरा हम अपन बना अपनेबै से किए ने अपनौत। जौं सेहो नै अपनौत तँ पहिने बुझा कऽ कहबै पछाति बुझेबै। उमेद-नाउमेदक बीच सुगियाकाकी रीतलाल ऐठाम विदा भेली। ठंढसँ जहिना देह सिरसिराइत तहिना देहक फाटल-पुरान वस्त्र सिमसिमाएल। सुगियाकाकीकेँ देखिते रीतलाल अचंभित भऽ गेल जे एहनो समैमे निकलि काकी दरबज्जापर एली! सुगियाकाकीकेँ रीतलाल साक्षात् लक्ष्मी स्वरूप बुझैत। गुणसँ भरल, जेहने कंठक स्वर, तेहने नजरिक गुण आ तेहने हाथक लूरिसँ भरल-पूरल सुगियाकाकी। जाड़सँ सिरसिराइत काकीकेँ देखिते रीतलाल अपन देह परहक कम्मल सुगियाकाकीकेँ ओढ़बैत अगियासी जोड़लक। अगियासीक दुनू कात दुनू गोटेकेँ बैसिते गप-सप्प उखड़ैक मनसून बनए लगल। मुदा दुनू अपन-अपन मुँह दबने। मनमे अपन-अपन राग-दोख जे केना पुछबनि, काकी केम्हर एलौं। दरबज्जापर एली तँ चाहक बेर चाह, जलखै बेर जलखै, कलौ बेर कल्लौ आ सुतै बरे ओछाइनिक ओरियान कऽ देबनि।
तहिना सुगियाकाकीक मनमे उठैत जे घरवारी पहिने किछु हँ-निहँस बाजत तखनि ने उतारामे अपनो दुखनामा कहबै। गुमा-गुम्मी पसरल। मुदा किछु समए गुमा-गुमी भेला पछाति सुगियाकाकी गुमगुमबैत गुमगुमा जकाँ बजली-
“बौआ, एक तँ तूँ एक वंशक छह, दोसर अंश तोरामे अछि, जे सुतलो-सूतल कानसँ सुनैत रहै छी, तँए...।”
‘तँए’ कहिते सुगियाकाकीक बोल ब्लॉटिंग पेपरमे साेंखल रोसनाइ जकाँ बन्न भऽ गेलनि। मुदा किछु प्रश्न तँ उठिए गेल छल, जे तूँ एकवंशक छिअ। तइ संग लूरि-बुधिक अंश सेहो अछिए। रीतलाल बाजल-
“काकी, तेहेन दुरकाल भऽ गेल अछि जे चिड़ै-चुनमुनीक कोन बात जे नम्हरको-नम्हरकोक जान बँचब कठिन भऽ गेल अछि। चीन-पहचीन सेहो मेटाएल जा रहल छै, तखनि तँ लोक ताबते धरि ने धीरज रखत जाबत धरि आँखि तकैए। ओना तकितो आँखि देहक दुआरे अथबल भऽ जाइ छै मुदा तैयो तँ भूख लगने टंगटुटा चुट्टी जकाँ नेंगराइतो चलिते अछि। नेंगराइत-नेंगराइत जखनि बेदम भऽ जाइए आ पेटक आगिमे जरए लगैए तखने ने अपनाकेँ हवन चढ़बैए। मनुख तँ सहजे मनुख छी।”
रीतलालक बातकेँ सुगियाकाकी किछु बेसीए बुझलनि। बेसी बुझैक कारण काकीक सोचक धार। होइतो तँ अहिना छै जे एक्के मुँहक बात कियो बेसी बुझैए तँ कियो कम। मुदा तइ संग तेसरो बुझिनिहार तँ होइते अछि जे समगम बुझैए। समगम माने जेते प्रश्नकर्ताक बात रहल तेतबे सुनिनिहार बुझलक। सुगियाकाकी तँ सहजे सुग्गा बोल परखिनिहारि छथि। जहिना कोनो रंगक वस्त्रपर दोसर रंग चढ़बैक विधि अलग-अलग अछि, अलग-अलग ई जे कियो बेधड़क दोसर रंग घोड़ि वस्त्रकेँ डुमा देलक तँ कियो आस्ते-आस्ते रंग घोड़ि बेर-बेर डुमा-डुमा रंग चढ़बैए...। तहिना काकी मोने-मन सोचए लगली जे बेधड़क अपन विचार रखैसँ पहिने, आस्ते-आस्ते मनक उद्गार बेक्त करब बेसी नीक हएत। विचारिते छेली आकि रीतलालक पत्नी-कबुतरी चाह नेने पहुँचली। काकीक हाथमे चाहक गिलास पकड़बैत कबुतरी बाजलि-
“काकी, तेहेन टिकजरौना समए भऽ गेल जे एक तँ दुनियाँ जाड़सँ जड़ा गेल अछि तैपर आगिओ-छाइकेँ कि ओ तेजी छै जे बैशाख-जेठमे रहै छै। ओइ समैमे जेत्तै जारनिसँ रोटी-तरकारी बनैए तेतेसँ अखनि चाह बनैए।”
कबुतरीक रस-रसाएल बोल सुनि कोइली बोलीमे सुगियाकाकी बाझक स्वरलहरी छिटकबैत बजली-
“कनियाँ, एहने-एहने समैमे पुरुखक पुरुखपना परिवारमे देखल जाइ छै। सभ किछु सुरीत रहने भारीओ काज हल्लुके बूझि पड़ै छै, मुदा सभ किछु विपरीत रहने जौं अपन-अपन परिवार, समाज आ मातृभूमिक सेवा जे करैए, वएह ने पुरुखपना भेल। बूढ़ भेलौं, कोनो कि भगवान तँ नहियेँ छी जे जे कहब से भइए जाएत। मुदा एते तँ कहबे करबह जे भगवान हमरे सनक नम्हर जिनगी सभकेँ देथुन जे हँसैत-खेलैत दुनियाँ देखैत चलत।”
एक संग अनेको प्रश्न काकी बाजि गेली। किछु बात कबुतरी बुझबो केलक आ किछु नहियोँ। रीतलालो काकीक सोल्हन्नी बात तँ नै बुझलक मुदा कबुतरीसँ तँ बेसी बुझबे केलक। दोसर बात रीतलालक मनकेँ ईहो ठेललक जे परिवारक भीतरक जे प्रश्न अछि ओइमे परिवारक सभकेँ विचार रखैक समान अधिकार छै मुदा समाजक बीच तँ एक-मतक जरूरति होइ छै। तइले परिपक विचारक जरूरति होइते छै। कबुतरीओकेँ गर भेटल, मुँहमे ताला-लगा पति दिस आँखि उठौलक।
कबुतरीक नजरि पड़िते रीतलाल बाजल-
“काकी, अखने देखियौ जे एक गिलास चाह पीलौं। यएह चाह गरम समैमे मन भरि दैत, मुदा अदहोसँ कम शक्ति रहि गेल छै, तहिना तँ मनुखोक शक्तिकेँ होइ छै?”
रीतलालक प्रश्न सुगियाकाकी ठाढ़ काने सुनललनि। प्रश्नक एकभग्गू उत्तर नै दैत बजली-
“रीतलाल, तोंही दुनू परानी अखनि ऐठाम छह। परिवार तँ दुनू गोरेक छिअ। जे संतान छह ओहो सम्मिलिते छह। तँए परिवारमे ओहन विचारक धार बहबैक छह जे जिनगीक संग हँसैत-खेलैत-बोहैत चलए। हँसी-खेल दुनियाँमे कहाँ छै, ओ छै अपन काजमे। अपन परिवार छी आकि परिवार अपन, एकरा नीक जकाँ बुझने लोक अपन परिचए बूझि पबैए।”
काकीक विचार सुनि रीतलाल, पत्नीकेँ कहलक-
“काकी कि केतौ पड़ाएल जाइ छथि जे गपे सुनैमे रहि जाएब। जाउ, भानसक जोगार करू। खेला-पीला पछाति निचेनसँ गप-सप्प करब।”
पतिक सह पाबि कबुतरी बाजलि-
“एहेन समैमे काकीओ केतए जेती। हम सभ जुआन-जहान छी से तँ एक मोटा वस्त्र देहमे सटने छी, काकीक तँ सहजे सुखाएल हड्डी छन्हि, बेसीए जाड़ होइत हेतनि। पहिने चाइटा गोरहा आनि कऽ घूरमे दऽ दइ छियनि जे लगले टनगर भऽ जेती। अच्छा ई कहथु जे कथी खाइक मन होइ छन्हि?”
आशा पाबि सुगियाकाकी आश दैत आस मारली-
“कनियाँ, भने दुनू बेकती छह, एक तँ भगवान बेसी अज-गज नै देलनि, तैयो अपन काजे ओहन रहल जे सभ दिन अजे-गजेमे बितल। मुदा जे किछु अपन अछि सभ समैट लिअ। पाँच कट्ठा खेत बढ़ने अहूँक उपजा बढ़ि जाएत आ हमरो दिन घुसकैत कटि जाएत।”
काकीक बात सुनि रीतलाल बाजल-
“काकी, हमरासँ लगो अहाँकेँ बहुत अज-गज अछि पहिने ओ...?”
झपटि कऽ काकी बजली-
“पहिने पाछू किछु नै, चिड़ैकेँ जेतए घोघ भरै छै तेतए रहै छै। जे कियो अपन छथि ओ एहेन दुरकाल समए नै देखि रहल छथि!”
“देखि किए ने रहल छथि मुदा सबहक तँ अपने जान भौर भऽ गेल छन्हि, तखनि अनकापर नजरि केना जेतनि?”
रीतलालक बात सुनि सुगियाकाकीकेँ कटु लगलनि। कटु लगिते मन रब-रबेलनि। कबकबाइत बजली-
“बौआ रीतलाल, कहलह तँ बड़-बढ़ियाँ मुदा, मनुख तँ विवेकी होइ छै, ओकरा तँ विवेकसँ डेग उठबए पड़ै छै। जौं से नै उठौत तँ मनुखता केना औतै। खाली दूटा हाथे-पएर रहने तँ नै हेतै। दूटाकेँ के कहए जे चारिओटा पएर रहने पशु तँ पशुए भेल किने। जे हाथी पाँच गोटेकेँ पीठपर लादि चलैए। मुदा ओकराे तँ अपना रहैक ठौर-ठेकान आ खाइ-पीबैक ओरियान करैक लूरि नहियेँ होइ छै। ई दीगर बात जे बिनु दोसराइते बोन-झाड़मे रहि जीवन-जापन कऽ लइए मुदा पालतू तँ तखने कहबैए जखनि मनुखक संग जीबैए।”
सुगियाकाकीक बात रीतलाल नीक जकाँ नै बूझि पौलक। प्रश्न उनटबैत बाजल-
“काकी, जखनि मनुख मनुख छी तखनि दोसराइतकेँ बाँहि पकड़ि उठाबए आकि दोसराक बाँहिक आशा अपने उठैमे करए?”
रीतलालक विचार सुनि सुगियाकाकी मुस्कीआइत बजली-
“बौआ, कालक्रमे मनुख धरतीपर आबि आगू मुहेँ चलैत अछि। तहीले परिवार-समाजक जरूरति होइ छै। जखनि बच्चाक जनम होइ छै तखनि जौं ओकरा दोसर रच्छा नै करतै तँ की ओ उठि ठाढ़ भऽ सकैए। नै भऽ सकैए। तहिना बुढ़ाड़ीमे, जखनि शरीरक सभ अंग आस्ते-आस्ते काज करब छोड़ि दइ छै तखनो तँ दोसराइतक जरूरति होइते छै। जौं एतबो बात लोक नै बूझत तँ की ओ मनुख कहबैक अधिकार रखैए।”
सुगियाकाकीक बात सुनि रीतलालक मनमे उठल जे अनेरे काकी सन लोककेँ ओझरीमे ओझरबै छियनि। अपनो नीक नहियेँ होइए। नीक तँ तखनि हएत जखनि कामधेनु सन काकीसँ दूधक आशा रखब। तइले दुधारू भोजन आ रहैक ओरियान करए पड़त। मुदा जइ पटरीपर गप-सप्प उतरि गेल अछि, तइसँ हटि दोसर लीकपर जाइमे बाधा तँ बीचमे अछिए। अपनाकेँ ओझराएल देखि रीतलाल बाजल-
“काकी, अहाँ अपन जिनगी आ अपन विचारक मालिक अपने छी। जे मन हुअए से करब। अखनि एतबे जे जेते दिन अपन बूझि रहए चाहब, तइमे बाधा नै हएत। आगू अपन जानी।”
रीतलालक विचार सुनि सुगियाकाकीक मन मानि गेलनि जे रहै जोकर स्थानपर पहुँच गेलौं।
सात भाए-बहिनिक बीच सुगियाकाकी अंतिम तेसर बहिन। श्याम वर्ण, चाकर गोल मुँह, चौरस देह, मझोल कदक सुगियाकाकी। गाममे बेछप जनाना। ओना समाजक जनानाक बीच एकरूपता बेसी मुदा तइसँ भिन्न रहने सुगियाकाकी छेली। समाजक बहुलांश जनाना खेती-बाड़ीसँ जुड़ल तँए दिन-राति ओइ चक्कीकेँ चलबै पाछू बेहाल। बेहालो केना नै रहती? मनुख बनि जखनि ऐ धरतीपर खेल खेलैले एलौं, भिनसरमे घर-दुआर बना लेब, दुपहरमे बिलमि रौद-बसात जीड़ा लेब आ साँझमे सभकेँ उसारि अपने उसरि जाएब, यएह ने भेल जिनगी। से तँ सबहक सोझहेमे अछि। पतियानी लगौने बाबा अपन बेटाकेँ बाबा बना अपने उसरि-बिसरि जाइ छथि। अहिना ने दोसर दिससँ पोता-बेटा बनैत, बाबाक कुट्टी लग पहुँच अपन समाधि लइए। मुदा ऐ बीच जे कुत्सित बाधा बिचमाइन करैत रहल ओकरा तँ देखए पड़त किने?
समाजमे सुगियाकाकी ऐ दुआरे बेछप छेली जे जेहने हाथक लूरि बदलल छेलनि तेहने छातीक धड़कनक संग कंठक स्वर, जे मुँहक बोल होइत निकलै छेलनि। गीत-संगीत प्रेमी सुगियाकाकी। भित्ति-चित्र वृत्तिवाली सुगियाकाकी। अदौरी, दनौरी, बिऔरी इत्यादिक संग आमक अँचार-मोरब्बासँ लऽ कऽ तिल-तिसी धरिक अँचार बनौनिहारि। तइ संग सतरंग सागक संग सतरंग तरकारी-भुजिया-तरूआ बनौनिहारि सुगियाकाकी।
साठि बरख पूर्व सुगियाकाकी वसन्तपुर एली। जइ परिवारमे एली ओ परिवार बहुत जत्था-जमीनबला नै। घराड़ी संग पाँच कट्ठा चास। मुदा जेकरा संग बिआह भेलनि, ओ जेहने देखैमे भव्य तेहने कंठक सुरील। भजन-कीर्तन, नाच-गानसँ सोमनाथकेँ बच्चेसँ सिनेह छेलनि। जेना पाछूएसँ नेने आएल होथि तहिना। दसे-बारह बरखसँ जे घर छोड़ि बौड़ाए लगल ओ रंगमंचक धीर कलाकार बनि बौड़ाइते रहल। पुश्तैनी तीन पुश्त आगूसँ सुगियाकाकीक नैहरक परिवार गीत-संगीतसँ जुड़ल। सोमनाथो घुमैत-घामैत सालक तीन-तीन-चरि-चरि मास रहबो करथि आ सीखबो करथि।
किसान परिवार रहितो विश्वनाथक -सुगियाकाकीक पिता- परिवार कृषि कार्य-खेती-बाड़ीसँ अलग छेलनि। ओना परिवारमे बीस बीघा चास आ पाँच बीघा गाछी-कलमक संग नमगर-चौरगर बासो आ पोखरिओ-इनार छन्हिहेँ। कला-मर्मज्ञ विश्वनाथक परिवार, सोमनाथक बिआह अपन परिवारमे करा लेलनि। ने सोमनाथक घर-दुआर देखलनि आ ने धन-सम्पतिक हिसाब-किताब पढ़लनि।
वसन्तपुर अबिते सुगियाकाकी परिवारक स्थिति देखि मर्माहत भेली। मुदा उपए की। पतिक कमाइ -अर्थ रूपमे- किछु ने, सालमे पाहुने-परक जकाँ आन-जान। पेटक आगि शान्त करै खातिर सासु-ससुर दिन-राति एकबट्ट केने मुदा कट-मटी तँ रहबे करनि। नव कनियाँ बनि सुगियाकाकी घरमे एली, केना सासु-ससुर कहतनि जे कनियाँ बोइन-बुत्ता करए संगे चलू। परिवारक प्रतिष्ठा तँ प्रतिष्ठा छिऐ भलहिं जिनगी भरि नै निमहै। एको दिन आकि एको क्षणक महत तँ जिनगीमे छइहे। अपन दिन-दुनियाँ देखैत सुगियाकाकी अपना दिस तकलनि तँ भरल-पूरल खजाना देखलनि। परती देखि जहिना किसानीक जिज्ञासा जगैत, बजार देखि बेपारक जिज्ञासा जगैत तहिना सुगियाकाकीकेँ भेलनि। मुदा, सासु-ससुरक ऊपर आगू चढ़ि मँुह केना उठौती, ई तँ प्रश्न रहबे करनि। जिनगी जीबैत-जीबैत लोको आ पशुओ-पक्षी अभ्यस्त भेने आनन्दित जिनगीक सुख-भोग तँ करिते अछि। मुदा जँ बरिसल पानिकेँ खेतक आड़ि बान्हि-बान्हि नै रखब तँ खेतमे पानि केना अड़त। जाबे खेतमे पानि नै अड़त ताबे धान केना रोपब। जँ से नै रोपब तँ बोनिहारिन-बोनिहारक पुतोहुक कलंक केना धुआएत? आ जौं से नै धुआएत तँ जिनगीए केहेन भेल? रंग-बिरंगक प्रश्न सुगियाकाकीक मन बरसैत पानिक बुलबुला जकाँ इंद्रधनुषी रंग नेने बनैत आ फुटैत। मनमे विचारलनि जे सभसँ पहिने अपन ढेकी-जत्ताक ओरियान करी। जखनि ढेकी-जाॅत भऽ जाएत तखनि समाजक कुटौन-पिसौन कऽ अपन स्वतंत्र कारोबार अपन घर-आँगनमे करब। की हमरा चूड़ा-चाउर कुटैक लूरि नइए। की हमरा मेदा-चिक्कस पीसैक लूरि नइए। तखनि तँ भेल जे उक्खैर-समाठ, ढेकी-जाॅतक ओरियान करब। केना सासु-ससुरकेँ कहबनि जे अहाँ कर्जा लऽ कऽ हमरा कीनि दिअ। मुदा अपना माए-बापकेँ तँ कहि सकै छी। देह-हाथ मारि जे आँगनमे बैसल रहै छी तइसँ नीक जे अपन घर-आँगनमे किए ने अपन लूरिक किताब लिखब शुरू करी।
आँगनक ओसारपर ओछाएल ओछाइनपर बैस सुगियाकाकी अपन दिन-रातिक झख-झखैत मोने-मन सुमारक करए लगली जे केना पौतीमे रखल खीड़ा-करैलाक बीआ समैपर माटिमे गाड़ल जाइ छै। समए पाबि जखनि माटि पकड़ि हाल पबिते फुड़फुड़ा कऽ अँकुरि माटिक ऊपर आबि अपनाकेँ गाछ कहए लगै छै। बौधिक रूपे अगुआएल सुगियाकाकीक उत्साह जगलनि। किए ने फूल जकाँ गंध सिरजि हवाक संग वायुमंडलमे पसरब! मुदा बीचमे बाधा तँ अछिए, ओ अछि जइ परिवारमे एलौं ओ परिवार अपन छी आकि नै। कहैले तँ सभ कियो छथि मुदा हमरा विचारकेँ केते महत अछि से तँ थाहला पछाति बूझब। मुदा थाहो लेब तँ कठिन अछि। एकरूपा सासुकेँ तँ सम्हारि बाजि सम्हारि लेब मुदा ससुर तँ पुरुख छथि। पुरुखक करेज बेसी स्वार्थी होइए, अपन िवचारकेँ दउ-चप बले रखए चाहैए। मन ठमकलनि। ठमैकिते सुगियाकाकीक मनमे बिजलोका जकाँ छिटकलनि। मन मानि गेलनि जे सासुकेँ संगी बनौल जा सकैए। जखने सासु समटेती तखने ससुर उसरता, उसरैत-उसरैत अपने उसरागा बनि सोझ भऽ जेता।
दोसर दिन साँझू पहर सुगियाकाकी चुल्हिक ओरियान करिते छेली आकि सासु-ससुर अनका खेतसँ खटि कऽ एली। पुतोहुकेँ काजमे लगल देखि रधिया पतिकेँ कहलखिन-
“बड़ काजुल कनियाँ घरमे पएर रखलनि अछि।”
पत्नीक बोलकेँ नकारब सोहनलाल उचित नै बुझलनि, बुझलनि ई जे संगे-संग संगी बनि भरि दिन संगे काज केलौं तखनि जेहने विचार अपन अछि तेहने ने हुनको हेतनि लोकक काजो तँ लोकक पहिचान छी। तहूमे भरि दिनक थाकल-मारल अपनो घरमे अराम नै करब, से केहेन हएत? अष्टयाम कीर्तनमे जहिना अगुआ-पछुआ एक्के धूनमे जयकार करैए तहिना सोहनलाल ताल मिलबैत बजला-
“हम सभ तँ हिनका सबहक -बेटा-पुतोहु- नौकरी करै छी। ओना उचितो अछि। तेहेन भगवान जनम देलनि जे सोझहे हाथे-पएरटा देलनि। मुदा ओइमे बेइमानी नै केलनि। ओ चारू सुरेब अछि। जँ चारूमे सँ एकोटा अबाह रहैत तखनि के केकरा पुछैत। अहीं हमरा पुछितौं कि हमहीं अहाँकेँ पुछितौं। भीख छोड़ि दोसर कोनो रस्ता जीबैक रहितए?”
नमगर-चौड़गर पतिक बात सुनि रधिया भाव-विह्वल भऽ गेली। जहिना निशाँएल साहित्यकार जकाँ जे गुदरी-चेथरीक आगिसँ सोनाक लंका जरबै छथि, तहिना सासु-ससुरक बोल सुगियाकाकीक कानमे पड़लनि। अनुकूल मनसून देखि सुिगयाकाकी दाव सम्हारलनि। भरल बाल्टीन पानि आ लोटा नेने आगूमे पहुँच गेली। पुतोहुक आग्रह देखि रधिया जहिना बरफ पानि-हवा बनि अकासमे उड़ि जाइए तहिना रधिया उड़ैत बजली-
“कनियाँक सभटा सीख-लीक खनदानीए छन्हि।”
रधियाक संग सोहनलाल आरो उड़िया गेला। उड़ियाइत बजला-
“जहिना दबो भोज्य-वस्तु, चमकैत थारीमे परोसलापर अनेरो खेबैयाक मन भरछए लगै छै तहिना घरक चिष्टे-चार ने घरकेँ घर बनबैए। ई घर कि कोनो हमरे छी आकि आब हिनके सबहक भेलनि। जेना सम्हारथि।”
ससुरक बोल सुनि सुगियाकाकीक मनमे भेलनि, जेहने परिवारमे भगवान जनम देलनि भरिसक सासुरो तेहने भेल। मोने-मन भगवानकेँ गोड़ लगिते जगलनि जे ई दलिदता केते दिन छहटा हाथ पएरक आगू ठाढ़ रहत। मुदा सासु-ससुरकेँ जे जिनगी भरिक बात पेटमे छन्हि से जाबे सुनि नै लेब ताबे बुढ़ी थोड़े कहती अपन चौथारीक गप-सप्प। तइ सुनैले तँ किछु पूजी-समए लगबै पड़त। जहिना बड़का करखन्ना बैसबैले बड़का घर बनबए पड़ै छै तहिना नम्हर गप-सप्प सुनैले बेसी धैर्यक जरूरति पड़ै छै। जइ बनबैमे किछु बेसीओ समए लागि सकै छै।
खेला-पीला पछाति सुगियाकाकी मालीमे तेल नेने सासु-ससुर लग पहुँचली। भरि दिनक थाकलक दबाइओ छी तेल। सोहनलाल रधियाकेँ कहलखिन-
“काल्हि धनरोपनी समापत भऽ जाएत। गाममे केते गिरहत तँ आठ दिन पहिने रोपनी उसारलनि। ई तँ गुण अछि जे अपना सभ केकरो बान्हल जन नै छिऐ ने तँ अपनो सबहक काज आठ दिन पहिने समापत भऽ गेल रहितए।”
आगूक बात सोहनलालक पेटेमे रहनि आकि सुगियाकाकीक हाथमे माली देखलनि। माली देखिते घरक माली -मालिक- बेटा-पर नजरि गेलनि। अपने फुड़ने बाजए लगला-
“भगवान तेहेन बेटा देलनि जेकरा ने अपन खाइ-पीबैक ठेकान छै आ ने परिवारक ठेकान छै। ओहन मनुख बुते घर चलत। अखनि अपने दुनू बेकती थेहगर छी, कहुना कऽ घीच-तीड़ परिवारकेँ ससारने चलै छी।”
बेटापर पिताक आछेप सुनिते रधियाक मनक महथीन बाजलि-
“बेटा धन छी आकि कोनो बेटी छी जे घर-अँगनाक टाटक अढ़मे नुकाएल रहत। भगवान हमरो सबहक औरुदा ओकरे दउ जे आरो बोनाएल रहए।”
ससुरक बात सुनि जहिना सुगियाक मन बिस-बिसेलनि तहिना सासुक बात सुनि मन तन-तनेबो केलनि। मुदा सासु-ससुरक बीचक बातमे नव कनियाँकेँ पड़क चाही आकि नै? मन ओझरा गेलनि। मुदा नीककेँ नीक आ अधलाकेँ अधला जौं नै कहल जाए तँ के पटकाएत तेकर कोनो ठीक छै। हँसीओ होइ छै हहासो होइ छै। गंभीरो हँसब होइ छै आ फुलहो हँसब होइ छै, मुदा से बूझत के? हँसी तँ हँसी छिऐ। मुँह खोलि बत्तीसी जोरसँ छिड़िया देलिऐ, बड़का हँसब भेल! तारतम्य करैत सुगिया सासुक विचारपर, सासु दिस घूमि, डिबियाक रोशनीमे मन्हुआएल चोकटल फूल जकाँ नै, खिलैत कली जकाँ आँखि-भौ-नाकक संग मुस्कीएली। पुतोहुक मधुर मुस्कान देखि रधियाकेँ, जहिना गोबरखत्तोक पानि धाराक संग पाबि गंगामे पहुँच गंगाजल बनि जाइए तहिना भेलनि। सौझुका बेला-बेली जहिना अपन चौंसैठो कलासँ नाचए-गाबए लगैए तहिना रधिया पतिकेँ देखबैत बजली-
“सोमनाथ अपन गुणक हिसाबसँ दुनियाँक गुणा-भाग जोड़ैए। जोड़ह, आरो जोड़ह। हम सभ माए-बाप भेलिऐ, जीता-जिनगी ई नै कानमे आबए जे माए-बाप बेटा-पुतोहुकेँ बान्हि कऽ रखने अछि।”
रधियाक बात सुनि सुगियाकाकीकेँ जहिना अपन शक्ति मुँह जगौलकनि तहिना रधियाकेँ सेहो दमपति शक्ति जगौलकनि। मंदिरक आगू दुनू हाथ जोड़ि भक्त जहिना अपन अराधना करैत तहिना अखनि धरि सुगियोकाकी हाथमे माली रखने आराधना करैत रहली। माली देखि रधिया सुगियाकाकीकेँ कहलखिन-
“कनियाँ, अहाँ बैसू जे सेवा सासुरक छी ओ तँ सासुरेमे ने सीखब। हम अपने अहाँ ससुरकेँ देह-हाथ ससारि दइ छियनि। ओना ससुरोक सेवा पुतोहुक करतब छी मुदा स्थान-विशेषक अनुकूल। पिताक सेवा आ ससुरक सेवा एक रहितो दू प्रक्रियासँ चलै छै। तहिना जन्मदात्ती माए आ पोसिनिहारि सासु-माएक सेवामे सेहो भेद होइ छै। अहाँक ससुर सन भगवान केकरा ससुर देलखिन। भगवान एहने सभकेँ देथुन।”
परिवारक -तीनू गोटेक- बीच अपन प्रतिष्ठा पबैत सोहनलालक मन सोहनगर होइत-होइत सोन्हाएल दूधक डाबाक मक्खनक सुगंध निकालि बाजल-
“कनियाँ, ऐठाम तीनिए गोरे छी। अहीं तीनू गोरेक ने ई घर छी। ऐ घरक भार तँ तीनिए गोरेक ऊपर अछि किने। अहूँ खनदानी घरक बेटी छी। दुनू गोरे -सासु-पुतोहु- विचारि जे कहब से मानैत चलब। सएह ने...।”
ससुरक विचार सुनि सुगिया शुभ प्रभातकेँ प्रणाम केलनि।
दोसर दिन सबेरे सासु-ससुर बोइन करए घरसँ निकलली। भानस करैसँ पहिने चाह-ताह पीला पछाति, सोलह बरखक नव कनियाँ सुगियाकाकी घरक चौकठि लग बैस अपन शक्तिकेँ खोजए लगली। हमरा सन परिवारमे जौं देह धूनि श्रम नै कएल जाएत तँ परिवारक नीवमे मजगुती नै औत। शक्तिक क्षय श्रम आ भोग दुनूमे होइ छै। यएह छी अकास-पतालक दूरी। जेतए जे होउ, आइसँ दिन-चर्या बना चलब। भोरहरबामे पाँचटा प्रभाती गाएब आ पहिल-दोसर साँझमे पाँचटा मंगल सेहो गाएब, अपना घरमे गाएब, अपन सासु-ससुरकेँ सुनेबनि। सभ अपन घरऽ देवताकेँ पूजा करैए, हमहूँ करब। तइसँ पहिने अखने चिक्कनि माटि घोरि सभ घर-ओसारकेँ ढोरब शुरू कऽ ली। सुखैओमे दू-तीन दिन लगबे करत। कहिया लेल आ केकरा लेल भित्ती-चित्रक लूरि रखब। जिनगीक ठेकान नै अछि। बिनु बँटने जे संगे जरि जाएत तँ अधरम हएत। सभ घर-ओसारमे रंग-रंगक रूप-चित्र बना लेब। कोहवर, भानस, पढ़ैक, सुतैक रूप बना नै रखब तँ लूरिओ-बुधि तँ हराइते छै, हराइते जाएत। मुदा ई सभ तँ भेल घर सजबैक। मूल तँ अछि पेट। जखनि अपना खेत नै अछि तखनि खेती केना करब। ओना नैहरमे जँ खेत छेबे करनि तैयो तँ खेती अपने नहियेँ करै छथि। ई तँ निश्चित अछि जे जखने घर-ओसारमे चित्र बनबैक लूरि अछि तँ काजो-रोजगार अछिए। मुदा जैठाम छी तैठाम की रेडियो-अखबार छै जे लोक बूझत? लोक तँ बूझत देखिए-परेख कऽ, गाम-समाज बनत बजार। शुभ-अवसरक संग नव-नव घर बनत, नव-नव चित्रसँ घर सजौल जाएत। से नै तँ सभसँ पहिने पेटक मुँह मारैक ओरियान कऽ ली, तखनि बूझल जेतै। ने दुनियाँ पड़ाएल जाइ छै आ ने अपने पड़ाएल जाइ छी। रहैओक अछिए आ रहब तँ संगो चलै पड़त।
परिवारमे सुगियाकाकीक सासुरक जिनगीक पहिल जीत यएह भेलनि जे सबहक -परिवारक- विचारसँ घर चलत। सभ मिलि काजो-राज सिरजन करब आ सभ मिलि बाँटि करबो करब। अपन तीनू श्रमकेँ एकठाम होइते शक्तिक रूप बनल। वएह शक्ति पूजी बनि ठाढ़ भेलनि। परिवारक दिन-दशा सुधरए लगलनि। जेना-जेना अर्थक स्तर सुधरैत गेल तेना-तेना श्रमक रूप बदलैत परिवार चलए लगल। कमो अपन पूजी-श्रम-अर्थ जौं अपना मननुकूल उपयोग कएल जाएत तँ कर्कशतामे कमी अबै छै। कर्कशता ओतए विकृत रूप पकड़ैत जेतए मनकेँ प्रतिकूल श्रम करए पड़ै छै।
समए बितैत गेल। सासु-ससुर सुगियाकाकीक सहयोगी बनि एकधारामे परिवारकेँ ठाढ़ केलनि। ओना दस बरख बितैत-बितैत सुगियाकाकीक नओं-जश चरिकोसीमे पसरि गेल छेलनि मुदा एते-सघन काजक समाजमे, गाम छोड़ि अनतए जेबाक समैए ने भेटनि। एक बोनिहार परिवार समाजक ओइ मानचित्रपर पहुँच गेल जेकरा सुतिहार परिवार कहल जाइ छै।
बीस बरख पुरैत-पुरैत सुगियाकाकीकेँ पाँचटा सन्तान भेलनि। तीन बेटी दू बेटा। सासु-ससुरकेँ रहने सुगियाकाकीक काजमे ओते बाधा नै पड़लनि जेते असगरूआ परिवारक चिलकौरकेँ होइ छै। मनुख पैदा करब आ मनुख बना ठाढ़ करब, धिया-पुताक खेल नै छी। ऐ बातपर सुगियाकाकी सदति काल धियान रखै छेली। मुदा धियान रखलो पछाति दुनू बेटा मरि गेलनि। मात्र तीनू बेटी बँचलनि। समाजक लोक सुगियाकाकीकेँ जेहने गीत गौनिहारि, तेहने चित्रकार आ तेहने पाक पकौनिहारि एक स्वरसँ मानै छन्हि।
समए बितैत गेल। सुगियाकाकीक पति-सोमनाथ उड़ि कऽ बम्बई चलि गेल। ओत्तै दोहरा कऽ बिआहो कऽ लेलक। साउसो-ससुर मरि गेलनि। तीनू बेटीक संग सुगियाकाकी वसन्तपुरमे बँचि गेली। अपना जनैत सुगियाकाकी तीनू बेटीक बिआह नीके घर जानि केलनि मुदा समैक विर्ड़ोमे उधिया तीनू जमाएओ आ बेटीओ मद्रासे-कर्नाटकमे बसि गेलनि।
अखनि पचासी बरखसँ पहिने धरि सुगियाकाकी समाजक समुद्र रूपी पेटमे हराएल रहली, मुदा सालक शीतलहरि सुगियाकाकीकेँ असहनीय बना देलकनि।
m m m
Subscribe to: Post Comments (Atom)


text:
पहिल फिल्म निर्माता मनोज ठाकुरक "चट मंगनी पट भेल बियाह "आ दोसर रमेश रंजनक "एक चुटकी सिनुर "अछि । राजसी फिल्म प्रोडक्सनक बैनर तर मे निर्मित "चट मंगनी पट भेल बियाह " अपन शीर्षक अनुरूप सम्पादित काज प्रतीत होइत अछि । युवा कथाकार ऋषि वशिष्ठक लिखल संवाद सभ अवस्से हास्य परसबा योग्य छल,मुदा अभिनेता सभक अति नाटकीयता सभक उर्जाकें झूस कयलक अछि। कोनो व्यावसायिक फ़िल्मक एक तिहाई भाग गीत-संगीतक होइत अछि आ एही फिल्मक गीत-संगीत कोनो अर्थें लोकप्रिय नहि भ सकल अछि। युवा गायक पवन नारायणक संगीत बस औपचारिकता मात्रक निर्वहन क' सकल अछि । किछु पारंपरिक आ मौलिक धुनक समिश्रण करबामे सफल होइतो संगीतकार संगीत संयोजन आ ध्वनि प्रभावमे पिछड़ी गेलाह अछि। ई प्रायः मैथिलीमे पहिल प्रयास अछि जे सम्पूर्ण रूपसँ हास्य पर केन्द्रित फिल्मक निर्माण भेल।फ़िल्मक केन्द्रीय चरित्रमे मधुबनीक वरिष्ठ रंगकर्मी किशोरनाथ अपन मंचीय प्रतिभाक खूब जमिक' उपयोग केलनि अछि, मुदा अतिनाटकीयता परदाक व्याकरणमे फिट नहि बैसि सकल अछि। अभिनेत्रीमे काजल, भाषा झा सहित रामसेवक ठाकुर , कल्पना मिश्र आदिक अभिनय सामान्य कोटिक अछि। आनमे बेसी कलाकार सभ पर्दा पर अयबाक लौल मात्र पूरा केलनि अछि। हाँ ...... रंगमंच आ सिनेमाक परिचित नाम अनिल मिश्र एते सेहो किछु करबाक प्रयास केलनि अछि । जाहिसँ बेसी करबाक गुंजाइश संभवतः पटकथामे नहि छलनि . एते टीम कें ई बुझब आवश्यक छल जे सिनेमक निर्माण लेल ओकर व्याकरणक ज्ञान आ पालन अनिवार्य तथ्य अछि,अन्यथा फ़िल्मक दुर्दशा होयब स्वाभाविके अछि।सम्पूर्णतामे ई कहल जा सकैत अछि जे "चट मंगनी पट भेल बियाह "क असफलता मैथिली फिल्म उद्योगमे लागल युवा सभकें सिनेमाई व्याकरणक प्रति साकांक्ष करैत अछि।
"एक चुटकी सिनुर"डी .एस .एम् . फिल्म्स इंटरनेशनल द्वारा रमेश रंजनक निर्माण आ निर्देशनमे बनल सम्पूर्ण पारिवारिक फिल्म अछि जाहिमे कर्णप्रिय गीत-संगीत एकर मजगूत पक्ष अछि। संगीतकार रवि दा एहिमे मिथिलाक पारंपरिक धुन सभक सुन्दर समायोजन केने छथि आ रंजना झा,पवन नारायण,कुञ्ज बिहारी मिश्र ,जितेन्द्र ,मीनू मिश्र आदि रमेश रंजनक गीत सभकें जे स्वर प्रदान केने छथि से मधुर आ कर्णप्रिय बनल अछि।"किये बैसल छें तू मोन मारि मैया गे ,कनिको त' रखिते धिआन ....गे माय जिनगी के नै छै ठेकान .."चर्चित गायिका रंजना झा केर स्वर मे अत्यंत कारुणिक बनल अछि जाहिसँ महिला दर्शकक झुकाव फिल्म दिस भ' सकल आ हौल हाउसफुल भ' सकल। एहू फिल्ममे अभिनेता अनिल मिश्रक अभिनय प्रशंसनीय रहल अछि आ ओ मैथिली सिनेमाक परिचित नायक बनबाक मार्ग पर अग्रसर छथि .संगहि अभिनेत्री नम्रता झा , हिमांशु ,दीपा,महेंद्र नारायण लाल कर्ण आदि सेहो अपन भूमिका संगे न्याय करबामें सफल भेल छथि। कुणाल ठाकुर सभसं बेसी जमलाह अछि अपन अलग तरहक छविमे । "एक चुटकी सिनुर"महिलाक विभिन्न समस्या सभकें एकसंग एकठाम उठेबाक प्रयास थीक जाहिमे कोनो तरहक नवता ताकब व्यर्थ होयत। पूर्णतः मनोरंजनक पेटार बनल एहि फिल्मकें बेनीपट्टी क्षेत्रमे अपार सफलता भेटलैक अछि । मुदा दुखद विन्दु ई अछि जे एकर प्रदर्शन एखन धरि मिथिलाक केंद्र स्थली सभमे नहि भ'सकल अछि। कारण वितरण व्यवस्थाक अनुरूप हौल सभ भोजपुरी-हिन्दी फिल्मक प्रदर्शनमे अपस्यांत अछि।
आब एतय प्रश्न ई ठाढ़ होइत अछि जे पचास सालमे मैथिली सिनेमा कतय ठाढ़ अछि ? कांच-अधपाकल फिल्म बनेबासं मैथिली भाषा-संस्कृति कें कतेक नफा -नोकसान ? जं कोनो फिल्म ढंग सँ बानियो जाइत अछि त ' ओकर प्रदर्शनमे बाधा आ समस्या किएक ? एहि संदर्भमे मुंबई प्रवासी मैथिल फिल्मकार मनोज श्रीपतिक कहब छनि जे मैथिली फिल्मक नाम पर बेसी लौल कएल जा रहल अछि। सार्थक आ परिपक्व ढंगे मैथिली फिल्मक निर्माण आ मार्केटिंग नहि भ'रहल अछि । ई मैथिली सिनेमाक व्यापारमे सभसं पैघ बाधक अछि। एहि तरहें मैलोरंग नई दिल्लीक निदेशक आ युवा रंगकर्मी प्रकाश झा सोशल नेटवर्किंग साईट पर अपन मंतव्यमे लिखैत छथि जे मैथिली फिल्मक निर्माता -निर्देशक सभ अप्रशिक्षित टीम संगे काज क' रहल छथि ,तें परिणाम शून्य होइत अछि। ओ ईहो कहैत छथि जे अनिल मिश्र सन प्रतिभावान अभिनेताक अभिनय क्षमता केर सदुपयोग करबा मे कोनो मैथिली फिल्मकार एखन धरि सफल नहि भेलाह अछि। प्रसिद्ध रंगनिर्देशक कुणाल मैथिलीमे बनि रहल एखनुक अधिसंख्य फिल्म कें जोगाड प्रोडक्सनक कमाल कहैत छथि .
तें इ आवश्यक अछि जे एहि पचासम वर्षमे हम सभ आत्म- विवेचना करैत एहि विन्दु पर एकजुट होइ आ कार्ययोजना बनाबी। नायक- निर्देशक बनबाक लौल छोडि मैथिली फ़िल्मक सम्मुन्नत भविष्यक प्रति अपन इच्छाशक्तिकें जगाबी , तखने कोनो सार्थक परिदृश्य सोझां आबि सकत। अन्यथा हड़बड़ी बियाह कनपट्टी सिनुर बला कहाबत चरितार्थ होइत रहत ।


text:
पटना । केंद्र सरकार 15 नवम्बर,2000 स पहिने सेवानिवृत भेनिहार कर्मचारी क पेंशन मद मे बिहार क करीब 2584 करोड टका भुगतान करबाक आदेश झारखण्ड कए देलक अछि। केंद्रीय गृह विभाग दिस स जारी भेल आदेश स झारखण्ड कए एकटा पैघ झटका लागल अछि।
झारखण्ड शुरू स जनसँख्याक आधार पर कर्मचारी क पेंशन बंटबाक मांग करैत आबि रहल छल, जखनकि बिहारक मांग अछि जे कर्मचारी क बँटवारा क अनुपात मे पेंशन क बंटवारा हुए। झारखण्ड क मुख्यमंत्री अर्जुन मुंडा एही बाबत पीएम् कए चिट्ठी सेहो लिख चुकल छथि।
गृह मंत्रालयक आदेश मे कहल गेल अछि जे देनदारी क समायोजन 31 मार्च 2011 स पहिने करि लेबाक छै। एही मद मे झारखण्ड सरकार क 2584 करोड़ टका क्षतिपूर्ति देबाक आदेश देल गेल छल। ई आदेश 25 सितम्बर कए गृह मंत्रालय क संयुक्त सचिव बिहार पुनर्गठन एक्ट 2000 कए आठम अनुसूची क धारा 53 क तहत कैल गेल अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
पटना । बिजली संकट कए अगिला किछु साल मे खत्म करबाक दावा क बीच बिहार सरकार कए केंद्र स एकटा आओर सनेस भेट गेल अछि । बंगाल मे प्रस्तावित सुपरग्रिड आब बिहार क किशनगंज मे लागत। एहि परियोजना पर कुल 500 करोड खर्च होएत। 250 स 300 करोड टका त केवल संरचना बनेबा मे खर्च हेबाक अनुमान अछि। ऊर्जा मंत्री विजेंद्र प्रसाद यादव क कहब अछि जे केंद्र सरकार बिहार सरकारक एहि मांग कए मंजूरी द देलक अछि जे सुपरग्रिड किशनगंज मे बनला स बिहार कए बिजली समस्या कए हल करबा मे मदद भेटत। ओ कहला जे एहि स पावर ट्रांसमिशन सिस्टम कए मजबूत करबा मे सहायता भेटत। एहि ग्रिड क निर्माण क बाद मिथिला आ मगध मे बैलेंस आफ पावर भ जाएत संगहि पूर्वोत्तर भारत आ भूटान स बिजली अनबा मे सुविधा होएत। श्री यादव कहला जे इ सुपरग्रिड किशनगंज जिला क किशनगंगा मे स्थापित होएत आ एकर क्षमता 400 केवीए क होएत। ज्ञात हुए जे बिहार अगिला तीन-चारि साल मे भूटान स करीब 2000 मेगावाट बिजली आयात करत। एहि मे प्रसतावित ग्रिड काफी मददगार साबित होएत। एकर निर्माण भेला स पूर्वोत्तर स बिजली सेहो आसानी स बिहार आनल जा सकत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
मनुष्य जहिया पहिल प्रश्न पुछलक, मानवता तहिये परिपक्व भए गेल छल। प्रश्न पुछबाक आवेगक अभाव भेने समाजक गतिशीलता समाप्त समाप्त होबए लगैत छैक। तें एकटा जागृत समाजक चेतना संपन्न लोक केँ प्रश्न करबाक चाही। ओकर उत्तरक मादे चिंतनशील तथा क्रियाशील होएबाक चाही। ई प्रश्न सभ तखन विशेष मौलिक होइत छैक जखन ई माटि-पानि केँ सरोकार सँ उठैत छैक आ एहि तरहक अनुभव सँ उठल प्रश्न लोक समाज केँ चेतन बनौने रहैत छैक। किछु एहने प्रश्नक श्रृंखला आइ काल्हि मुकुंद मयंक बनौने छथि। ई प्रश्न सभ हिनक उद्द्यमक बाट मे उपजल प्रश्न थिक जे सहजहिं ग्राह्य होइत अछि। एहि श्रृंखला बद्ध प्रश्न सँ समाज मे किछु सार्थक होएबाक मुकुंदक ई प्रवृत्ति अवश्य अकानल जएबाक चाही। अस्तु ,एकाकार होइ एहि प्रश्न सबसँ ...
विद्यापति के छथि? सॉरी, के छलाह ? पहिल बेर ई नाम सुनल 'विद्यापति पर्व समारोह' वाक्य सँ (कारण प्राथमिक वा माध्यमिक स्तर पर तँ कोनो एहेन व्यवस्था छैक नहि जाहि सँ पता चलैत जे विद्यापति नामक कोनो प्राणी कहियो भेल छला) । समारोह केहन ? जाहि ठाम सबटा गायक-गायिका सब आबैत छथि? जकरा हम अहाँ भरि राति फ्री मे देख-सुनि सकैत छी ।बाद मे कोनो-कोनो समारोहक सम्मारिका देखल-पढ़ल । जाहि सँ पता चलल जे ओ कवि छलाह । लेखक छलाह । साहित्यकार छलाह। जिनका दोसर भाषाक लोक जबरदस्ती अपना भाषाक लेखक कहैत छल। ओ तँ धन्यवाद कही ग्रियर्शन केँ जे साबित केलनि जे हुनक लिखल भाषा मैथिली छल।
सामा भसेबा दिन विद्यापति केँ किछ भेल छलैन (कार्तिक महीना के पूर्णिमा दिन ई गप्प बाद में बुझल )।जन्म वा मृत्यु ?अखनो नहि बुझल अछि ठीक सँ। ककरो सँ पूछ पड़त ।
समारोह पहिने सिमित संस्था सब द्वारा होइत छल आ ख़ास क' कार्तिक पूर्णिमाक दिन । मुदा आब प्रायः देशक सब प्रमुख शहर में कहियो कियो मना लइत अछि । समान्यतः ई आयोजन शनि दिन के कएल जाएत ।( हमरा सभ नहि बिसरि जे शनि -रवि दिन के लोक केँ छुट्टी रहैत अछि आ लोक सभ एहि दिन मनोरंजन के मूड में रहैत छथि । )
समान्यतः समारोह केँ आमंत्रण कार्ड पर गायक-गायिका के फोटो रहत ।आब तँ लाखो मे खर्च कएल जाएत अछि। साहित्यकार सब केँ बजाएब कवि के बजाएब कविता आदि पाठ कराएब ई सब तँ बुझु जे अनसोहात बाला गप भ' गेल । जँ (गलती सँ) बजायो लेल गेल वा कार्ड पर नाम द' देल गेल ताहि के बाबजूद मंच पर उचित समय नहि देल जाएत अछि ।हालाँकि एहेन बहुत कम जगह होइत अछि ,मुदा होइत अछि खैर जे जेना ...
एहि ठाम पंडित गोविन्द झाक एकटा फेसबुक पोस्ट पर ध्यान दी -आइ विद्यापति स्वर्ग मे सोचैत होएताह, जँ बंगाल मे जनमल रहितहुँ तँ हमर डीह पर मेला लगैत आ कोनो महान् मुखर्जी अपना हाथें दीप बारितथि। आओर जँ पागधारी आ तागधारी नहि होइतहुँ तँ पूछू नहि। संतोष मात्र एतबे जे हमर श्राद्धक भोज खूब जमि रहल अछि यत्र -तत्र -सर्वत्र, बिसफी टा कें छोडि।
महत्वपूर्ण ई छै जे जाहि भाषा के लेखक केँ नाम पर एतेक रमन-चमन ताहि भाषाक कोनो पोथी ठीक सँ 200 - 300 प्रति किएक नहि बिका रहल अछि । मैथिली मे कोनो फूल टाइम लेखक किएक नहि अछि ? कोनो प्रकाशक किएक नहि अछि जिनक रोजी रोटी मैथिली सँ चलै ? विद्यार्थी सभक शिक्षा के माध्यम मैथिली किएक नहि ? रोजगारक माध्यम मैथिली किएक नहि ? हमरा सबकेँ रोजगार वास्ते घर सँ एतेक दूर किएक रह पड़ैत अछि ? हम्मर भाषा किएक पछुआयल अछि ? हम्मर सभक क्षेत्रक विकास किएक अवरुद्ध अछि ? एहि सब पर विचार आवश्यक बुझना जा रहल अछि । मुदा करत केँ ? हम सब करब और के करत ?
बेसी नहि करब मास मे मात्र 20 टाका के मैथिली पोथी कीनब , आब तँ बहुत आसान भ' गेल पोथी कीनब । बच्चा के अंग्रेजी स्कुल पढाऊ मुदा मैथिली सेहो सिखाउ , फ्रेंच बजनाय सिखाउ मुदा मैथिली सेहो सिखाउ।
मखान केँ खेती नहि क' सकब मुदा मिथिला क्षेत्र मे उपजल मखान तँ प्रयोग कए सकैत छी , बच्चा सब सँग छः मास साल भरि मे एक बेर तँ गाम आबिये सकैत छी। ई सामाजिक आ आर्थिक दुनु दृष्टि सँ लाभदायक छैक । मिथिला पेंटिंग विश्व भरि मे पहुँच गेल मुदा हमरा अहाँ के डाइनिग हॉल मे नहि पहुँचल अछि।
हम सब बेसी पाय वाला नहि तँ कम सँ कम सस्ता वाला पेंटिंग्स तँ कीने सकैत छी। एही सँ कतेक बच्चा सब लिव इन रिलेशन सीप बुझ लागल अछि ओकरा सबके मधुश्रावनी ,जरौर और बहुत किछ छै तकरा बतेबाक-बुझेबाक बेगरता छै । एहि सब सँ हटि क' जे सब सँ बेसी जरुरी मुद्दा अछि जे हम सब ई सोंची जे मिथिला क्षेत्रक किसान के भलाइ कोना हेतै ? ओ सभ कोन काज करता जाहि सँ हुनका सबकेँ नीक आमदनी भ' सकत । मिथिला क्षेत्रक युवा कोन तरहक शिक्षा ग्रहण करय जाहि सँ ओकरा सबकेँ नीक रोजगार भेटै।
मिथिला क्षेत्रक कोन-कोन एहन वस्तु-विचार छैक जाहि माध्यम सँ हम सब अपना आपकेँ विश्व मानचित्र पर स्थापित क'सकी ओ वस्तु -विचार के खोजबाक खगता छैक
एहि सन्दर्भ मे हम बहुत प्रश्न कएल। कोनो प्रश्न एहि मे नवीन नहि। तखन हम प्रश्न केलहुँ किएक ? आ एकरा मादे हम की प्रयास कय रहलहुँ अछि ? ई सभ पुनः बहुत रास प्रश्न सबकेँ जन्म देत। तेँ एतबे जे जखन सक्रियता सँ एहि मादे हम वा अहाँ साकांक्ष होएब तँ प्रश्न अहूँ केँ मोन मे उठत। प्रश्न एहि लेल नहि जे अपन समस्या गनाबी , प्रश्न एहि लेल जे एहि प्रश्न सँ बहुत गोटे आओर प्रश्न करैथ। ताहि क्रम मे उत्तर सेहो बहरायत। जखन हम प्रश्न करब तँ उत्तर दिस सेहो अग्रसित होएब। आखिर सबहक समाधान कर तँ पड़त हमरे अहाँकेँ । तँ कहिया करब ? एहि अंतिम प्रश्नक उत्तर केँ हम बाट ताकब ...
____________________________________________________________________________________
एहि आलेख मे वर्णित विषय वस्तु पूर्णतः लेखक केर व्यक्तिगत विचार छनि। एहि सँ सम्बद्ध कोनो तरहक संवादक लेल लेखकक ईमेल mukundjee.mayank@gmail.com पर संपर्क कएल जएबाक चाही।


text:
अपने क' बता दी कि रिजर्व बैंक आर सरकार केँ घोषणाक बावजूद कैल्ह शुक्रवार तक सभ एटीएम बंद छल, एक - आध यदि खुजल तेँ ओहि में पाई नहि छल। आय शनिवार क' जखन एटीएम खुजल तेँ भोरे सँ पैसा निकालबाक लेल लोगक नमहर कतार लैग गेल छल। हालांकि एखन सेहो बहुत रास एटीएम बंद चैल रहल अछि। जाहिक शिकायत आरबीआई क' सेहो कायल गेल अछि। देश भरी म' एटीएम या तेँ बंद अछि या आउट ऑफ सर्विस बता रहल अछि।
आय तेसर दिन सेहो बैंक म' भीड़ के हालात जस के तस छल। लोग भोरे सँ कतार लगा अप्पन नम्बर अएबाक इन्तजार करैत देखार देला।लेकिन भीड़ होयबाक चलते लोग सभ क' पांच-पांच घंटा कतार म' ठाढ़ रहे पड़लन्हि।


text:
✍👤मैथिल प्रशान्त
खबरि सगर गरमएल छै ।
बेटी-दाटी डेरएल छै ।।
सह-सह सोहरल अफवाहक छै चुट्टी गे ।
बान्हिक' रखिहेँ काटि ने लौ कहुँ जुट्टी गे ।।
फोन भले स्मार्ट भेलै लोक त' ठामक ठामे छै ।
टी वीक बलसँ उजाहि उठल गामक गामे छै ।।
झाँपल सच उघार हेतै खुजतै जखने मुट्ठी गे ।
हरहोर मचै हरकंप उठै पियाउज रोटी बुढियासँ ।
बन्न झोरीमे करै नेना सभ डरै ठीक दुपहरियासँ ।।
आउ आतंककेँ आतंकित करी काटी बुट्टी गे ।
अजब हाल अछि गणपतियोकेँ दूध पिया दी ।
हम त' ओ छी लोककेँ महुआमे सटा दी ।।
टोना-टापरसँ नहि जानि भेटत कहिया छुट्टी गे ।
~> मैथिल प्रशान्त
दुर्गौली, बेनीपट्टी ।


text:
एसआईटी चीफ मनु महाराज द्वारा बोर्ड केर पूर्व सचिव श्रीनिवास चंद्र तिवारी केर गिरफ्तारीक पुष्टि कायल गेल अछि। मनु महाराज कहला कि बोर्ड केर पूर्व सचिव श्रीनिवास चंद्र तिवारी केर खिलाफ बहुत रास सबूत भेटल अछि। जाहि आधार पर हुनका गिरफ्तार कायल गेल अछि।
तिवारी पर बोर्ड केर अध्यक्ष लालकेश्वर प्रसाद के मिलीभगत सँ नियम सभक धज्जि उडबैत कॉलेज सभ क' मान्यता देबाक आरोप छैन्ह। श्रीनिवास चंद्र तिवारी केर कार्यकाल सँ कॉलेज सभ के मान्यता देबाक परंपरा केर शुरुआत भेल छल। साल 2014 म' श्रीनिवास चंद्र तिवारी पर बिहार बोर्ड केर वेबसाइट बेचबाक आरोप सेहो लागल छल। जाहि कारणे हुनका सचिव पद सँ हटाओल गेल छल।
श्रीनिवास चंद्र तिवारी के पद सँ हटलाक बाद हरिहर नाथ झा क' बोर्ड केर सचिव बनाओल गेल छल। एसआईटी सँ भेटलजानकारी केर मुताबिक, इंटर टॉपर घोटाला म' जाहि आरोप केर आधार पर हरिहर नाथ झा क' जेल भेजल गेल, ओहि आरोप केर आधार पर श्रीनिवास चंद्र तिवारी क' सेहो गिरफ्तार कायल गेल छैन्ह।


text:
मिथिलाराज्य सँ पहिने आर्थिक उपेक्षा तुरन्त प्रभाव सँ दूर हो, डिवलपमेन्ट काउन्सिलक मांग तेज
दरभंगा, जनवरी १०, २०१८. मैथिली जिन्दाबाद!!
मिथिला राज्य निर्माण सेनाक जमीनी नेतृत्व मे सुसुप्तता केँ तोड़ैत महासचिव राजेश झा मिथिलाक ऐगला ललित बाबू उपनाम सँ प्रसिद्ध नेता संजय झा संग भेंटघाँट करैत राज्य निर्माण जा धरि अपन प्रक्रिया मे अछि ताहिमे सहयोगक अपेक्षा रखलनि, जखन कि विकासक कार्य लेल निरन्तर राजनीति मे अपन जीवन लगेनिहार संजय झा मिथिलाक समग्र विकास मे अपन योगदान दैत मिथिलाक नाम विश्वपटल पर चमकेबाक अपन पुरान प्रतिबद्धताकेँ दोहरबैत एहि दिशामे युवा अभियानी लोकनिक ध्यानाकर्षण कएलनि। आपसी भेंटघाँट आ वार्तासँ मिथिलाक सुन्दर भविष्य दिस कार्य करबाक प्रेरणा भेटबाक बात राजेश झा स्वीकार कयलनि।
काफी समय सँ मिथिलाक्षेत्र मे उच्चकोटिक शिक्षण संस्थानक स्थापना आ विकास मे समानान्तर रूप सँ लागल मिरानिसे महासचिव आइ उपरोक्त भेंटघांट सँ प्रेरित आ आगामी १६ जनवरी ब्रह्मपुरा (मनीगाछी) मे आयोजित मकर संक्रान्तिक अवसरपर जदयूक वरिष्ठ नेता संजय झाक नेतृत्वमे राखल गेल कार्यक्रमक तैयारी मे लागल अपन फेसबुक स्टेटस मे एहि चर्चाक शुरुआत देलनि अछि। हिनकर स्टेटस मे लिखल गेल अछिः
“एयरपोर्ट, एम्स, मिथिला डेवलपमेंट कौंसिल……मिथिला राज्य। अहि सीक्वेंस के देखियौ। यैह सब आधार तैयार करत आगू आबै बला राजनीतिक एक्टिविटी के। हर एक राजनैतिक वर्ग के अहि रोडमैप पर चलबाक छन्हि। अहि स इतर चलनिहार लेल कोनो सम्मान नै। जे कियो भी अहि पटकथा के सत्य बनाओत वैह हमर नेतृत्व। नोट:- अनर्गल प्रलाप के कोनो मतलब नै।”
सब दिन बिहारक पटना सँ मिथिलापर हुकूमतक शैलीक विरोध कयनिहार अचानक ई बात केलनि सेहो नहि छैक – मिथिला राज्य निर्माण सेनाक आरम्भहि सँ एहि रणनीतिपर कार्य करबाक एकटा संकल्प रहल अछि। अपन स्वराज्य यानि भारतीय गणतंत्र मे मिथिला राज्यक स्थापना लेल जन-गण-मनकेँ जगेबाक सब कार्य कयल जायत, संगहि बिहार राज्यक संचालक आ नेतृत्वकर्ता सँ तुरन्त राहत लेल ‘मिथिला डिवलपमेन्ट काउन्सिल’ केर तर्ज पर आर्थिक उपेक्षा केँ क्रमशः समाप्त करैत नव-नव पूर्वाधारक विकास लेल कार्य कयल जायत – यैह मुख्य उद्देश्य मिरानिसे केर रहल अछि। परञ्च विगत किछु समय सँ जमीनपर नगण्य गतिविधिक कारण स्वयं मिरानिसे सेहो प्रश्न मे अछि जेकर जिम्मेवार जमीनी नेतृत्वकर्मी लोकनिक चुप्पी केँ मानल जा रहल छल। ताहि चुप्पी केँ तोड़ैत पुनः विषयक दिशामे वापसीक संकेत करैत महासचिव झा प्रदेश आ देशक राजनीति मे नीक दखल रखनिहार एक वरिष्ठ-वरेण्य नेतृत्वकर्मीक संग लेबाक प्रयास मे लागल देखा रहला अछि।
एहि कार्यमे दरभंगा भाजपाक पूर्व पदाधिकारी अनिल झाक संग श्याम आनन्द झा सहित दरभंगा-मधुबनीक अनेकौं कार्यकर्ता केँ गोलबन्द करैत आगामी समयक रणनीति बनायल जेबाक जनतब भेटल।
मैथिली जिन्दाबादक संपादक एवं मिथिला राज्य निर्माण सेनाक सल्लाहकार प्रवीण नारायण चौधरी द्वारा मिरानिसे महासचिव राजेश झाक आह्वान केँ समर्थन करैत किछु रास महत्वपूर्ण विन्दुपर सेहो संजय झा समान प्रभावकारी नेतृत्व द्वारा वर्तमान राज्य द्वारा शीघ्रातिशीघ्र पूरा करबाक दिशा मे ध्यानाकर्षण कयल गेल अछि। ताहि अनुसार काउन्सिल केँ नीक डेग मानितो विगतकेर इतिहास आ उपेक्षा अनुरूप ‘पृथक् राज्य’ मात्र अन्तिम समाधान थिक कहल गेल अछि।
अन्य महत्वपूर्ण विन्दु जाहि दिशामे ध्यानाकर्षण करायल गेल से निम्नरूपेण अछिः
*मैथिली दोसर राजभाषा एखन धरि नहि बनल अछि, कतहु चर्चो नहि सुनैत छी ।
*मैथिली मे प्राथमिक शिक्षाक संवैधानिक मौलिक अधिकार पटना उच्च न्यायालय, दिल्लीक सर्वोच्च न्यायालय मे रीट केर अनुरूप सरकार केँ निर्देश आ स्पष्टीकरण आदि लेलाक बादो पूरा नहि कयल गेल ।
*मिथिलाक्षेत्र मे औद्योगिक अवस्थामे पूर्वमे रहल मिल-कारखानाक अवस्था लेल कोनो विशेष पैकेज या पुनरुद्धारक योजनासँ लोक एखन धरि लाभान्वित नहि भेल अछि ।
*मैथिली भाषामे संचारकेँ बढावा देबाक, मैथिलीमे सरकारी विज्ञापन आ शोधवृत्ति आदि केँ बढावा देबाक लेल कतहु कोनो इन्तजाम राज्य द्वारा नहि अछि ।
*मैथिली सिनेमाकेँ प्रोत्साहित करबाक लेल टैक्स फ्री निर्माण आ प्रदर्शन आदि महात्वाकांक्षी योजनापर सरकार मौन अछि । प्रवर्धन आ पूँजी निवेश लेल सरकारक तरफ सँ कोनो नीतिगत अध्यादेश-विधेयक आदि नहि आनल जा सकल अछि ।
*मिथिलाक्षेत्रक सिनेमाघर केँ मासिक एकटा मैथिली भाषाक सिनेमाकेँ लगेबाक लेल सरकारी नियम-कानून बनाकय मैथिली सिनेमा निर्माणक्षेत्र केँ पोषण प्रदान कयल जायब जरुरी अछि ।
*सरकारी विद्यालयक अवस्था बहुत नाजुक बनि गेला सँ गरीबी रेखासँ नीचाँ रहि रहल जनताक धियापुताक जीवन अन्हार मे जा रहल अछि, एहि लेल विशेष अनुसंधान आ भ्रष्टाचार मेटेबाक संयंत्र बनायब आवश्यक अछि ।
*शिक्षा व्यवस्था केँ सुचारू करबाक लेल माफियाकरणक अन्त करय लेल स्पेशल टास्क फोर्स सेहो बनय ।
संगहि १६ जनवरीक ब्रह्मपुरा कार्यक्रमक सफलताक शुभकामना सेहो देल गेल अछि।
अखिल भारतीय मिथिला पार्टीक पूर्व महासचिव रत्नेश्वर झा डिवलपमेन्ट काउन्सिलक बदला डिवलपमेन्ट कारपोरेशन अथवा एस्टेट केर तर्ज पर विकासक काज आगाँ बढेबाक सुझाव दैत अन्तिम विकल्प पृथक् मिथिला राज्य मात्र बतौलनि। बकौल झा मिथिला डिवलपमेन्ट काउन्सिल अनर्थ होयत, मिथिला डिवलपमेन्ट एस्टेट या मिथिला डिवलपमेन्ट कोरपोरेशन चाही। ई सत्य छै राज्य बनय स पूर्व विकास केर बहुतो डेग उठाबय पड़त, धरि राज्यक माँग सतत बनल रहत। जे किछ भेटत से दवाब स भेटत। सत्ताक नजदीक रही किछ गोटे काज करताह आ सत्ता सुख भोगताह, संगहि सत्ता आ व्यवस्थाक धुर विरोधी सतत चाही जे मगहिया सत्ता सँ त्राण दियेता आ अपने ओकर सामना पुरजोर विरोध स करताह।” – ई भाव रत्नेश्वर झा उपरोक्त चर्चा मादे रखलनि अछि।
अखिल भारतीय मिथिला राज्य संघर्ष समितिक राष्ट्रीय प्रवक्ता ई. शिशिर कुमार झा एहि पर प्रतिक्रिया दैत कहलनि अछि जे ई केवल मैथिल जनसमुदाय केँ ठकयवला झुनझुन्ना थिक। कुमारक वक्तव्य अछि जे जाबत नीतिश कुमार संगें रहताह संजय झा ताबत विकास परिषद के गप्प करबे करताह कियैक त लालू-नीतिश राज मे मिथिला राज्य के गप्प बेमानी हैत। विकास परिषद के ढिढोरा पीटला सँ विकास नहिं होयवाला छैक । ई त मैथिल के ठकयवाला झुनझुना मात्र थिक ।


text:
मिथिला मे एकटा कहबी अछि– ज्यों उपजतो पाट, त दखिह ठाठ...। सोन अर्थात जूट मिथिला क किसान लेल केवल फसल मात्र नहि रहल, अपितु इ एहि ठाम क संस्कृति क हिस्सा सेहो अछि । जूट स संबंध खत्म भेलाहक मतलब भेल एहि ठामक संस्कृति स संबंध टूटब । कहियो ‘’हरियर नोट’’ आओर ‘’गोल्डेन फाइबर’’ क नाम स विख्यात बिहार क जूट आइ अपन अस्तित्व लेल संघर्षरत अछि । सरकार आ समाजक अवहेलना आ उदारवाद स उपजल प्लास्टिक प्रेम एहि ‘’गोल्डेन फाइबर’’ कए ‘’गोल्डेन हिस्ट्री’’ मे बदलि देलक अछि । एकटा समय छल जखन विश्व क कुल उत्पादन क 80 फिसदी जूट क उत्पादन असगर बंगाल करैत छल । बंगाल मे जूट कारोबार जखन शुरु भेल छल तखन बिहार सेहो ओकर हिस्सा छल । बिहार बंगाल स अलग भेल तथापि बिहार मे जूट क रकबा कम नहि भेल । बिहार मे जूट लेल बाजार सेहो प्रयाप्त छल । आजादी क समय विश्व क 80 फिसदी जूट प्रोसेसिंग भारत क कुल 90टा जूट मिल मे होइत छल । मुदा देश क विभाजन जूट कारोबार कए प्रभावित केलक । ओना एखनो देश मे समग्र जूट मिल क संख्या 79 अछि, जाहि मे 62 टा असगर पश्चिम बंगाल मे, सातटा आंध्रप्रदेश मे, बिहार आ उत्तर प्रदेश मे तीन-तीन टा, असम, ओडिशा, त्रिपुरा आ छत्तीसगढ़ मे एक–एक टा जूट मिल अछि। ‘’गोल्डेन फाइबर’’ स ‘’गोल्डेन हिस्ट्री’’ मे बदलि गेल जूट क यात्रा पर बहुत तार्किक ढंग स प्रकाश देबाक कोशिश केलथि अछि पत्रकार सुनील कुमार झा आ कुमुद सिंह । -: समदिया
18वीं शताब्दी मे पटुआ बनल जूट
कहबा लेल जूट क मिथिला मे कईटा नाम अछि, कियो सोन, त कियो एकरा पटुआ कहैत अछि। मुदा ‘जूट’ शब्द संस्कृत क ‘जटा’ वा ‘जूट’ स निकलल बुझाइत अछि । यूरोप मे 18वीं शताब्दी मे सबसे पहिने एहि शब्दक प्रयोग भेटैत अछि, यद्यपि ओहि ठाम एकर आयात 18वीं शताब्दी क पूर्व “पाट” क नाम स होइत रहल छल । 1590 मे अबुल फजल लिखल आइन-ए-अकबरी सन कईटा दस्तावेज कहैत अछि जे जूट क प्रयोग भारत मे कपडा क रूप मे सेहो खूब होइत छल । दस्तावेजक अनुसार भारतीय खास कए मिथिला आ बंगाल मे सफेद जूट स बनल वस्त्र क प्रयोग बहुतायात मे होइत छल । 17वीं शताब्दी मे जखन अंग्रेज भारत आयल, तखन ईस्ट इंडिया कंपनी जूट क पहिल वितरक बनल आ एकर निर्यात पैघ पैमाना पर शुरु भेल । एहि स पहिने भारत मे जूट क उत्पादन केवल घरेलू उपयोग लेल होइत छल । 18वीं शताब्दी क प्रारंभ मे कंपनी स्कॉटलैंड क डूडी मे अपन पहिल कारखाना लगेलक । एकर संगहि भारतीय जूट कए स्कॉटलैंड क डूडी पठेबा लेल कलकत्ता क हुगली तट पर बंदरगाह बनाउल गेल । कच्चा माल आ सस्ता मजदूर दूनू भारत मे उपलब्ध छल, एहन मे मिस्टर जॉर्ज ऑकलैड डूडी नामक स्कॉटलैंड क जूट कारोबारी कए बुझायल जे स्कॉटलैंड मे जूट कारखाना महग धंधा अछि । कंपनी 1855 मे हुगली नदी क तट पर रिशरा मे पहिल जूट मिल खोललक । चारि साल बाद मिस्टर जॉर्ज ऑकलैड क देखा-देखी पॉंचटा आओर नव मिल शुरु भ गेल । 1910 तक एकर संख्या 38 भ गेल । 1880 स पहिने तक पूरा विश्व जूट लेल कलकत्ता आ डुंडी पर निर्भर रहैत छल, मुदा 1880 क बाद जूट फ्रांस, अमेरिका, जमर्नी, बेल्जीयम, इटली, रूस आ आस्ट्रीया तक पहुंच गेल । एहि दौरान भारत क जूट उद्योग सेहो खूब विस्तार पौलक । 1930 में दरभंगा महाराज कामेश्वर सिंह कालकाता क संग संग समस्तीपुर क मुक्तापुर मे सेहो एकटा जूट मिल खोललथि त 1934 मे कोलकाताक तीनटा कारोबारी संयुक्त रूप स कटिहार जूट मिलक स्थापना केलथि । रायबहादुर हरदत राय सेहो 1935 में कटिहार मे जूट कारखाना लगौलथि । कटिहार आ समस्तीपुर मे मुख्य रूप स बोरा निर्माण होइत छल । हाल क दशक मे कटिहार क दूनू मिल बंद भ चुकल अछि, ओना पूर्णिया मे एहि मिल क दूटा इकाई एखनो चालू अछि, जाहि मे स एकटा मे बोरा त दोसर मे कपडा बनेबाक काज भ रहल अछि ।
1930 मे रामेश्वर जूट मिल स राखल गेल आधारशिला
बिहार मे जूट कारखाना क आधारशिला रखनिहार दरभंगा महाराज कामेश्वर सिंह छलाह । 1930 मे कामेश्वर सिंह विन्सम इंटरनेशनल लिमिटेड नामक कंपनी क अंतर्गत कलकत्ता क संग संग समस्तीपुर जिला क मुक्तापुर मे सेहो रामेश्वर जूट मिल क स्थापना केलथि । तकरीबन 69 एक़ड जमीन पर स्थापित एहि औद्योगिक इकाई मे स्थापना काल मे करीब 5 हजार मजदूर आ 150 कर्मी कार्यरत छलाह । 4 सौ करघा क क्षमता वाला एहि मिल मे तीन सत्र मे कर्मी कार्य क निष्पादन करैत छल । ओ काल खंड कोसी अंचल क मजदूर आ किसान लेल स्वर्णकाल कहल जाइत अछि । एहि मिल क मजदूर अपन परिवार क भरण-पोषण क खुशहाली क जिन्दगी जीबैत छल । मिल कए कच्चा माल पूर्णिया, सुपौल, अररिया आ किशनगंज समेत राज्यक अन्य जिला क किसान उपलब्ध करबैत छलाह । आइ स्थिति इ भ चुकल अछि ज करीब सा़ढे नौ दशक पुरान मिल मे कार्यरत मजदूर क संख्या जतए ढाई हजार तक पहुंच गेल अछि ओतहि कर्मीक संख्या महज सवा सौ क आस-पास अछि ।
कहियो मांग पूरा करब छल मुश्किल, आइ पडल अछि माल
रामेश्वर जूट मिल क इतिहास कहैत अछि जे अपन सर्वाधिक उत्पादन क बावजूद एकटा समय छल जखन इ बाजार क मांग पूरा नहि करि पाबि सकल छल, वर्तमान मे मिल प्रबंधन लेल तैयार जूट क बोरा एकटा समस्या बनल अछि । मिल सूत्र क मानि त फिलहाल जूट मिल मे करीब 12 स 13 करोड़ टकाक तैयार बोरा गोदाम मे प़डल अछि । बाजार मे मांग नहि रहबाक कारण एकर बाजार नहि अछि । मिल क एकटा पुरान कर्मी रामवतार सिंह कहैत छथि जे एहन स्थिति रातोराति नहि भेल अछि । दरअसल 80 दशक मे सरकारी स्तर पर विदेशी कंपनी सब कए लाभ पहुंचेबाक नीति जूट मिल कए संकट कए बढा देलक । आइ सरकारी स्तर पर सेहो विदेशी कंपनीक प्लास्टिक बोरा क ध़डल्ले स प्रयोग भ रहल अछि । जखनकि जूट क बोरा गोदाम मे पडल अछि । देखल जाये त पिछला 30 साल मे जुट क विकल्प दिस बाजार तेजी स बढैत गेल आ धीरे-धीरे भारतीय बाजार जूट स अपना कए दूर करैत रहल । आइ बेशक रामेश्वर जूट मिल मे निर्मित बोरा क मांग नहि कए बराबर रहि गेल अछि, मुदा रामेश्वर जूट मिल निर्मित बोरा क मांग पंजाब मे सर्वाधिक होइत छल । एकर अलावा हरियाणा, उत्तराखंड आ उत्तर प्रदेश सन राज्य स सहो भारी मात्रा मे जूट क बोरा क मांग कैल जाइत छल । मिल क प्रशासनिक प्रबंधक आरके सिंह क कहब अछि जे 2012 आ 2014 मे मिल कए भारी आर्थिक क्षति भेल, जखन मिल क गोदाम मे आगि लागल आ करोड स बेसी क संपत्ति खाक भ गेल। पिछला घटना कए छोडि दी तखनो 19 अप्रैल, 2014 मे भेल दुर्घटना मे मिल कए करीब 7 स 8 करोड़ टकाक नुकसान भेल । कहियो बिहार क पटुआ स किसान आ मजदूर कए सोन क भाव देनिहार रामेश्वर जूट मिल आइ अपन अस्तित्व रक्षा लेल संघर्ष क रहल अछि । दू साल क अवधि मे दूटा पैघ आपदा क सामना क चुकल कारखाना अपन पुरान तेबर मे पुन: तैयार हेबाक हर संभव प्रयास क रहल अछि । मुदा प्राकृतिक आपदा क संग संग सरकारी बेरुखी एकर विकास मे वाधक बनल अछि ।
जूट नगरी छल कटिहार
बिहार मे तीनटा मे स दूटा जूट मिल असगर कटिहार मे अछि । एहि कारण स कहियो कटिहार कए जूट नगरी कहल जाइत छल । समस्तीपुर में 1930 में स्थापित भेल रामेश्वर जूट मिलक ठीक चारि साल बाद 25 जून, 1934 कए कलकत्ता क तीनटा कारोबारी क्रमश: बिनोद कुमार चमरिया, रामलाल जयपुरिया आओर विजय कुमार चमरिया संयुक्त रूप स कटिहार जूट मिल लि. क स्थापना केलथि । एकर कारपोरेट आइडेंटिफिकेशन नंबर (CIN) –u17125wb1934pl007999 आ पंजीयन संख्या 007999 छल । एहि कंपनी क कार्यालय 178, दोसर तल्ला, महात्मा गांधी रोड, कोलकाता-07, प. बंगाल दर्ज अछि । 71.07 एकड मे अवस्थित एहि कारखाना कए 30 मैट्रिक टन उत्पादन क्षमता छल । एहि ठाम करीब 5 हजार लोक कए रोजगार भेटल छल । एहि कारखाना कए खुजलाक एक साल बाद 1935 मे राय बहादुर हरदत राय सेहो कटिहार मे एकटा जूट मिलक स्थापना कलथि । जे आइ राष्ट्रीय जूट विनिर्माण लिमिटेड क उपक्रम अछि । प्रतिदिन 17 मैट्रिक टन उत्पादन करनिहार एहि मिल मे करीब 1 हजार लोक कए प्रत्यक्ष रोजगार छल, जखन कि करीब 50 हजार किसान एहि मिल स सीधा जुडल छलाह । कहल जाइत अछि जे पाट स ठाठ देखेबाक परंपरा एहि ईलाका क किसान कए एहि दूनू मिल क देन छल । मिल बंद भेल त पाट आ ठाठ दूनू बिला गेल । आइ बेशक कटिहार क परिचय धूमिल भ गेल अछि, मुदा कटिहार मिल क उत्पाद क पहचान समस्त भारत मे छल । बोरा क संग संग एहि ठाम बनल जूट क अन्य उत्पाद क मांग देश स विदश तक मे छल । पंजाब, हरियाणा, उत्तराखंड आ उत्तर प्रदेश सन राज्य स सहो भारी मात्रा मे जूट क सामान मांग कैल जाइत छल । संगहि नेपाल एकर एकटा पैघ बाजार छल ।
जिनगी क आस मे मरि गेल कारखाना
ओना त 1947 क विभाजन एहि कारोबार कए खासा प्रभावित केलक, मुदा बिहार मे सत्तर स बदतर होइत गेल स्थिति । देखल जाय त देश विभाजन क फलस्वरूप जूट उत्पादन क लगभग तीन चौथाई जूट क्षेत्र पूर्वी पाकिस्तान मे चल गेल, जखन कि जूट मिल सब भारत क हुगली नदी क कछैर मे कच्चा माल लेल तरसैत रहल । पाकिस्तान आ भारत मे संबंध लगातार खराब होइत गेल, जाहि स जुट क संबंध कहियो जुडि नहि सकल । बिहार क जूट उद्योग कए कच्चा माल या बाजार क कहियो कमी नहि रहल, मुदा बंगाल मे जूट क संकट बिहार क कारखाना कए सेहो वाम आंदोलनक भेंट चढा देलक । बंगालक वाम आंदोलन आ देश क अराजक राजनीतिक हालात क कारण निजी प्रबंधन कोनो ठोस निर्णय लेबा मे असमर्थ भ गेल । कारखाना क हालत दिन ब दिन बदतर होइत गेल । तथापि न्यूनतम मजदूरी, पेंशन, भविष्यनिधि, स्वास्थ्य सुविधा मे कटौती क वामपंथी नेताक आरोप क बावजूद किसान-मजदूर मिल मे उत्पादन बढेबा लेल सक्रिय छल । अंतत: वामपंथी दलक दबाव मे आबि 1980 मे सरकार एकटा महत्वपूर्ण डेग उठेलक आ राष्ट्रीय जूट विनिर्माण निगम (एनजेएमसी) लिमिटेड क स्थापना केलक । छहटा जूट मिलक राष्ट्रीयकरण क देलक । एहि मे कटिहार क राय बहादुर हरदत राय मिल सेहो शामिल अछि । सन् 1935 मे स्थापित एहि कारखाना क 18-8-1978 कए भारत सरकार द्वारा अधिग्रिहित कैल गेल । 20-12-1980 कए कारखाना क राष्ट्रीयकरण कैल गेल । पिछला 35 साल मे सरकार कंपनी क पुनरुद्धार लेल करोडो टका खर्च केलक । पिछला दशक मे सेहो 1562.98 करोड़ क पैकेज मंजूर केलक आ 6815.06 करोड़ क ऋण बकाया आ ब्याज माफ केलक । एकर बावजूद सबटा छह इकाइ 6 स ल कए 9 साल स चल नहि रहल अछि । पुनर्बहाल पैकेज क तहत कटिहार मिल कए चालू करबाक छल, मुदा संभव नहि भ सकल अछि । उम्मीद छल जे एहि मिल कए चालू भेला स बिहार मे 5 हजार स बेसी लोक कए प्रत्यक्ष रोजगार भेटत । दस्तावेज क अनुसार 2004 स 2010 तक उत्पादन ठप (मिल बन्द) रहल । 2007 मे कर्मचारी क स्वेच्छा सेवा निवृति (भी.आर.एस) आ 2011 मे अधिकारी क स्वेच्छा सेवा निवृति भेल । 2010 मे कारखाना पुनर्जिवित भेल । 14-2-2011 कए कॉन्ट्रेक्टर क बहाली आ उत्पादन प्रारम्भ भेल । मुदा एहि सबहक बादो 6-7 जुलाई, 2013 क मध्य रात्रि कए आरबीएचएम जूट मिल मे तालाबंदी क देल गेल । मिल स जुडल रामसेवक राय क कहब अछि जे पुरान मशीन आ एनजेएमसी क मजदूर विरोधी नीति कारण स्थिति बिगडैत गेल । मील क उत्पादन क्षमता मे भारी गिरावट आयल । जतए प्रतिदिन 16-17 मैट्रिक टन उत्पादन होइत छल ओतहि मुश्किल स 10 मैट्रिक टन भ गेल । दोसर दिस वामपंथी यूनियन क हो हल्ला सेहो बढैत गेल । एहि दबाव क कारण यूनिट हेड डीके सिंह पत्नी क बीमारी क बहाना बनाकए बिना सूचनाक कटिहार स विदा भ गेलाह । चारि दिन बाद मिल क प्रबंधक एसके विश्वास त्यागपत्र द कए चलैत बनलाह । लगभग एक मास तक पूरा मिल श्रम अधिकारी नवीन कुमार सिंह आ एकटा सुरक्षा प्रहरी द्वारा चलैत रहल । अंतत: मशीन क मरम्मति आ रंग-रौगन क बहाना बनाकए 6-7 जुलाई, 2013 क मध्य रात्रि कए आरबीएचएम जूट मिल मे तालाबंदी क देल गेल । एहिने इतिहास कटिहार जूट मिल क सेहो अछि । कटिहार जूट मिल लि. कए बिहार राज्य वित्तीय निगम 13 सितंबर, 2001 मे चलेबा मे असमर्थ भेला पर गोविंद शारदे क कंपनी सनवायो मैन्यूफैक्चर प्रा. लि. कए सौंप देलक । राज्य वित्तीय निगम क अधिनियम 1951 क तहत अंडर सेक्सन 29 व 30 क तहत सनवायो मैन्यूफैक्चर प्रा. लि. कए कटिहार जूट मिल लि. क 77.07 एकड जमीन बेच देलक । कंपनी क प्रबंधनक श्याम सुंदर बेगानी क कहब अछि जे कंपनी मांग कम रहबाक कारण घाटा में चलि रहल छल, जाहि कारण 20 मार्च, 2013 कए गोविंद शारदे अपन कटिहार जूट मिल बंद करबाक नोटिस लगा देलथि । दोसर दिस कंपनी क गोदाम मे भीषण अगलगी भेल जाहि मे हजार क्विटल क करीब जूट राख भ गेल । एहि स पूर्व सेहो एहि ठाम किछु छोट-मोट अगलगी भेल छल । कुल मिला कए मिल लेनिहार अपन पूंजी बीमा आ अन्य स्रोत स निकालबाक प्रयास मात्र केलथि, मिल चलेबा मे हुनकर प्रयास कम बुझायल । एकर परिणाम इ भेल जे जतए कंपनी क गेट पर ताला लागल अछि ओतहि कंपनीक जमीन पर कब्जा क मामला थाना तक पहुंच चुकल अछि । कारखाना स बेसी कारखाना क जमीन पर आइ बहस भ रहल अछि ।
पाट क पटरी पर विदा भेल किसान
जे पटरी कहियो पाट पठेबा लेल बिछाउल गेल छल, ओ पटरी ध पाट उपजेनिहार किसान आ पाट स बोरा तैयार करनिहार मजदूर आन देस पलायन करबा लेल मजबूर भ चुकल अछि । जूट उपजनिहार हजार क संख्या मे किसान आ कामगार प्रति वर्ष रोजगार क तलाश मे पलायन करैत छथि। सरकारी स्तर पर जूट उपजनिहार कए कोन प्रकार क सहयोग देल जा रहल अछि एकर अंदाजा महज जूट क न्यूनतम समर्थन मूल्य देखि कए पता चलि सकैत अछि । कहियो ‘’हरियर नोट’’ आओर ‘’गोल्डेन फाइबर’’ क नाम स विख्यात जूट 1984 मे 1400 टका प्रति क्विंटल छल, जखनकि 2014 मे यानि 30 साल बाद सरकार एकर न्यूनतम समर्थन मूल्य महज 1150 टका प्रति क्विंटल तय केलक अछि । पिछला 30 साल मे न्यूनतम समर्थन मूल्य क एहन अवमूल्यन आन कोनो नकदी फसल मे संभवत: नहि भेटत । जूट लगेनिहार किसान क दर्द एहि स बुझि सकैत छी । उल्लेखनीय अछि जे भारतीय जूट निगम कपड़ा मंत्रालय क तहत एकटा सार्वजनिक उपक्रम अछि आ इ किसान लेल कच्चा जूट क समर्थन मूल्य कए लागू करेबाक काज करैत अछि । इ स्थिति तखन अछि जखन किसान क हित मे सब साल कच्चा जूट आ मेस्टा लेल न्यूनतम समर्थन मूल्य तय कैल जाइत अछि । विभिन्न श्रेणी क मूल्य कए तय करबा काल निम्न श्रेणी क जूट कए हत्सोसाहित कैल जाइत अछि आ उच्च श्रेणी क जूट कए प्रोत्साहन देल जाइत अछि, ताकि किसान उच्च श्रेणी क जूट क उत्पादन लेल प्रेरित होइथि ।
राष्ट्रीय जूट नीति-2005
एहन नहि जे सरकारी अधिकारी लग जूट पर कहबा लेल किछु नहि अछि । सरकारी दस्तावेज देख कतिपय एहन नहि बुझना जायत जे किसान क दर्द सरकार नहि बुझि पाबि रहल अछि या सरकार कए एकर भान नहि अछि । सरकारी पदाधिकारी अपन स्तर पर बहुत किछु नीति तैयार केलथि अछि मुदा बिचौलिया आ भ्रष्टाचारी क जद मे आबि इ योजना सब धरातल पर पहुंचबा स पहिने दम तोडि दैत अछि । बदलैत वैश्विक परिदृश्य मे प्राकृतिक रेशा क विकास, भारत मे जूट उद्योग क कमी आ खूबी , विश्व बाजार मे विविध आ नूतन जूट उत्पाद क बढ़ैत मांग कए ध्यान मे राखि कए सरकार अपन लक्ष्य आ उद्देश्य कए पुनर्परिभाषित करबा आ जूट उद्योग कए गति प्रदान करबा लेल राष्ट्रीय जूट नीति-2005 क घोषणा केलक ।
एहि नीति क मुख्य उद्देश्य सार्वजनिक आ निजी भागीदारी स जूट क खेती मे अनुसंधान आ विकास गतिविधि मे तेजी आनब छल ताकि जूट किसान नीक प्रजाति क जूट क उत्पादन करथि आ हुनका प्रति हेक्टेयर उत्पादन बढ़ए संगहि आकर्षक दाम भेटए । मुदा बिहार मे इ नीति कागज स बाहर एखन धरि देखबा लेल नहि भेटल अछि ।
किछु एहने हाल जूट प्रौद्योगिकी मिशनक सेहो अछि । सरकार जूट उद्योग क सर्वांगीण विकास आ जूट क्षेत्र क वृद्धि लेल ग्यारहवीं पंचवर्षीय योजना क दौरान पांच साल लेल जूट प्रौद्योगिकी मिशन शुरु केलक । 355.5 करोड़ क एहि मिशन मे सेहो कृषि अनुसंधान आ बीज विकास, कृषि प्रविधि, फसल कटाई आ ओकर बाद क तकनीकी, कच्चा जूट क प्राथमिक आ द्वितीयक प्रस्संकरण आ विविध उत्पाद विकास आ विपणन -वितरण स संबंधित चारिटा उपमिशन अछि । एहि उपमिशन कए कपड़ा आ कृषि मंत्रालय मिलकए लागू केलक, मुदा बिहार क किसान लेल इ एकटा सरकारी सपना स बेसी किछु नहि । एहिना जेपीएम अधिनियम बिहार मे कतए लागू भेल पता नहि । जूट पैकेजिंग पदार्थ (पैकेजिंग जिंस मे अनिवार्य इस्तेमाल) अधिनियम, 1987 (जेपीएम अधिनियम) नौ मई, 1987 कए प्रभाव मे आयल । एहि अधिनियम क तहत कच्चा जूट क उत्पादन , जूट पैकेजिंग पदार्थ आ एकर उत्पादन मे लागल लोक क हित मे किछु खास जिंस क आपूर्ति आ वितरण मे जूट पैकेजिंग अनिवार्य बना देल गेल अछि । एसएसी क सिफारिश क आधार पर सरकार जेपीएम,1987 क अतंर्गत जूट वर्ष 2010-11 लेल अनिवार्य पैकेजिंग क नियम कए तय केलक, एकर बाद अनाज आ चीनी लेल अनिवार्य पैकेजिंग क शर्त तय कैल गेल । तदनुसार , जेपीएम अधिनियम क अंतर्गत सरकारी गजट क तहत आदेश जारी कैल गेल जे 30 जून, 2011 तक वैध रहल । ओकर बाद सरकार एहि दिस देखबाक समय नहि निकाली सकल । बिहार मे प्रौद्योगिकी उन्नयन कोष योजना सेहो असफल रहल । एहि योजना क उद्देश्य प्रौद्योगिकी उन्नयन क माध्यम स कपड़ा / जूट उद्योग कए प्रतिस्पर्धी बनेबाक छल आ ओकर प्रतिस्पर्धात्मकता मे सुधार अनबाक संग संग ओकरा संपोषणीयता प्रदान करब छल । जूट उद्योग क आधुनिकीकरण लेल सरकार 1999 स एखन धरि 722.29 करोड़ क निवेश केलक अछि । पॉलिथिन पर प्रतिबंध क बाद उम्मीद छल जे जूट क दिन घुरत मुदा उदारीकरण क एहि दौर मे नियम कए ताक पर राखि सरकारी स्तर पर जूट क खरीद नहि होइत अछि । एहन मे जूट श्रमिक क कार्यस्थिति मे सुधार क कोनो सरकारी दावा झूठ क अलावा किछु नहि बुझाइत अछि । कहबा लेल सरकार जूट उद्योग क श्रमिक कए लाभ लेल एक अप्रैल, 2010 कए गैर योजना कोष क तहत कपड़ा मंत्रालय क अनुमोदन स नव योजना शुरु केलक । जूट क्षेत्र क श्रमिक लेल कल्याण योजना जूट मिल आ विविध जूट उत्पाद क उत्पादन मे लागल छोट इकाइ मे कार्यरत श्रमिक क संपूर्ण कल्याण आ लाभ लेल अछि । एकर अंतर्गत राजीव गांधी शिल्पी स्वास्थ्य बीमा योजना क तर्ज पर एहि क्षेत्र क श्रमिक कए बीमा सुविधा प्रदान कैल जेबाक छल । कहबा लेल राष्ट्रीय जूट बोर्ड एकरा लागू केलक । मुदा लाभ केकरा भेटल एकर सूची आइधरि नहि बनि सकल । कुल मिला कए निवेशक अभाव, सरकारक उपेक्षा आ अलाभकारी फसल भ चुलि जूट क किसान आब एहि फसल स मुंह मोडि रहल छथि । आब त इ बस किसान क जिद आ देसी उपयोगिता क बल पर हमर सबहक बीच ‘’गोल्डेन फाइबर’’ बुझू ‘’गोल्डेन हिस्ट्री’’जेकां अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa, Joot